Melancong tanpa gelembung pelancongan perlukan penelitian – Nancy

Menteri Pelancongan, Seni dan Budaya Datuk Seri Nancy Shukri berkata penelitian dan persiapan termasuk mengadakan perbincangan bersama kementerian pelancongan negara lain sedang giat dilaksanakan dan ia adalah antara usaha berterusan kementeriannya.

Jelasnya, walaupun kerajaan tidak berhasrat membuka sempadan negara pada 1 Mac seperti yang dicadangkan Majlis Permulihan Negara (MPN), namun Kementerian Pelancongan, Seni dan Budaya (MOTAC) optimis percapaian Projek Rintis Gelembung Pelancongan Domestik dan Antarabangsa Langkawi boleh dijadikan penanda aras bagi sektor itu.

“Namun, perkara itu perlu diteliti secara lebih mendalam termasuk ada negara yang masih belum membenarkan rakyat mereka melancong dan ia harus diambil kira untuk membuka pelancongan secara meluas,” katanya.

Beliau berkata demikian kepada pemberita selepas merasmikan program Bicara Negarawan: Pemikiran dan Kepimpinan Tun Hussein Onn di Memorial Tun Hussein Onn, di sini hari ini.

Nancy berkata secara keseluruhan, dua projek gelembung pelancongan di Pulau Langkawi yang masing-masing bermula 16 Sept (domestik) dan 15 Nov (antarabangsa) tahun lepas itu mencatatkan lebih 720,000 pelancong tempatan dam asing dengan pendapatan pelancongan mencecah RM750 juta sehingga 31 Dis 2021.

Bagi Gelembung Pelancongan Antarabangsa Langkawi sehingga tempoh 9 Feb lepas, jumlah pelancong antarabangsa yang melancong ke pulau itu menjangkau 4,274 orang tanpa sebarang penularan kes direkodkan.

Pada 8 Feb lepas, MPN mencadangkan sempadan negara dibuka sepenuhnya seawal 1 Mac ini tanpa keperluan kuarantin wajib, namun Perdana Menteri Datuk Seri Ismail Sabri Yaakob mengesahkan syor itu tidak dilaksanakan sebaliknya perlu melakukan penelitian terhadap beberapa perkara terlebih dahulu. – BERNAMA


Kerajaan tidak cadang longgarkan arahan pemakaian pelitup muka

PUTRAJAYA 1 Sept – Kerajaan tidak bercadang melonggarkan perintah pemakaian pelitup muka di tempat awam meskipun negara beralih ke fasa endemik suatu hari nanti.

Menteri Kesihatan, Khairy Jamaluddin berkata, tindakan itu diambil sebagai langkah berhati-hati memandangkan banyak negara yang sebelum ini melonggarkan arahan pemakaian pelitup muka terpaksa menguatkuasakan semula perintah itu susulan ancaman varian baharu yang lebih bahaya.

“Pemakaian pelitup muka akan diteruskan. Kementerian Kesihatan Malaysia (KKM) tiada perancangan untuk melonggarkan arahan ‘mask mandate’ atau keperluan memakai pelitup muka.

“Ada negara yang melonggarkan sebelum ini tetapi terpaksa mewajibkan semula. Jadi, kita ambil langkah berhati-hati untuk mengekalkan pemakaian pelitup muka ini,” katanya dalam sidang media khas, hari ini.


Pemasangan ‘smart meter’ di Melaka sudah capai 92 peratus – TNB

AYER KEROH 30 November – Sebanyak 92 peratus kediaman di Melaka sudah beralih kepada pemasangan meter pintar (smart meter) oleh Tenaga Nasional Berhad (TNB) Melaka.

Pengurus Besar Negeri (Melaka) Jabatan Strategic Engagement Bahagian Regulatory dan Stakeholder Management TNB Khairizam Ibrahim berkata, jumlah itu membabitkan lebih 330,000 pengguna di negeri ini.

Menurutnya, walaupun peratusan dilihat itu cukup baik, namun pihaknya akan terus komited dalam memastikan 100 peratus pengguna beralih kepada meter pintar dalam masa terdekat.

“Baki lapan peratus yang masih dipasang meter pintar itu adalah disebabkan beberapa faktor antaranya disebabkan rumah tinggal iaitu pemilik tinggal di negeri lain dan tidak dinafikan ada juga yang enggan beralih kepada meter pintar.

“Namun, berdasarkan pemerhatian kita sejak akhir-akhir ini, didapati penerimaan terhadap meter pintar ini semakin baik yang mana ada di antara pengguna ini mendengar sendiri testimoni daripada rakan-rakan tentang kelebihan meter pintar dan itu menyebabkan mereka mahu beralih ke arah digitalisasi.

“Jadi, kita minta jika ada yang masih ketinggalan dan mahu beralih kepada meter pintar agar segera tampil ke TNB untuk melakukan pemasangan baharu,” katanya.

Beliau berkata demikian pada sidang akhbar selepas mengadakan sesi Networking Hi-Tea Bersama Pengamal Media Negeri Melaka di sebuah hotel di sini.

Mengulas mengenai sesi tersebut, Khairizam berkata, ia merupakan antara usaha dilakukan pihaknya dalam menghargai media yang banyak memainkan peranan penting menyalurkan maklumat yang tepat kepada orang ramai.


Harga minyak masak botol turun serendah RM29

REMBIA 30 Julai – Kementerian Perdagangan Dalam Negeri dan Hal Ehwal Pengguna (KPDNHEP) mengesahkan harga minyak masak botol tidak bersubsidi akan turun dalam masa terdekat.

Ketua Setiausaha KPDNHEP Datuk Azman Mohd Yusof berkata, penurunan itu bertitik tolak daripada unjuran semasa minyak sawit mentah (CPO) yang berada pada paras bawah RM4,000 setan.

Katanya, melihat kepada trend itu, harga minyak masak botol lima kilogram (kg) yang sebelum ini mencecah RM40 bakal turun sehingga RM29.

“Apa yang kita buat sebelum ini ialah dengan mengadakan rundingan bersama pihak industri supaya menentukan satu formula penurunan harga lebih cepat tetapi ada average supaya memastikan kos operasi pihak industri tidak terkesan.

“Jadi dengan cara ini kita berbincang untuk memastikan industri selesa dengan penurunan harga dan pada masa sama rakyat juga dapat menikmati penurunan harga itu.

“Kita tengok sekarang ini juga memang ada berlaku penurunan dengan yang terendah pada harga RM29 bagi minyak masak tidak bersubsidi,” katanya.

Beliau berkata demikian pada sidang media selepas mengadakan lawatan ke sebuah kilang pembuatan mainan kanak-kanak di kawasan perindustrian Alor Gajah, di sini, hari ini.

Hadir sama, Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem; Ketua Penguatkuasa KPDNHEP Azman Adam dan Pengarah KPDNHEP Melaka Norena Jaafar.


Bapa Cheng Hoe meninggal dunia

KUALA LUMPUR 11 Jun – Suasana hiba menyelubungi kem skuad kebangsaan yang dijadualkan bertemu Vietnam pada aksi Kumpulan G Kelayakan Piala Dunia 2022/ Piala Asia 2023, tengah malam ini, selepas bapa kepada Ketua Jurulatih, Tan Cheng Hoe meninggal dunia hari ini.

Menurut Tan Cheng Hun, abang kepada Cheng Hoe, menerusi kiriman WhatsApp, bapanya Tan Chooi Siak, 95, meninggal dunia akibat sakit tua kira-kira 12 tengah hari tadi di rumahnya di Alor Setar, Kedah.

Cheng Hoe, 53, kini berada di Dubai, Emiriah Arab Bersatu (UAE) bersama skuad Harimau Malaya bagi mengharungi tiga aksi kempen kelayakan tetap akan menggalas tanggungjawab selaku pengendali pasukan negara pada perlawanan malam ini.

Pada masa sama, Menteri Belia dan Sukan Datuk Seri Reezal Merican Naina Merican menerusi ciapan di Twitter rasminya turut mengucapkan takziah kepada Cheng Hoe dan keluarga atas pemergian bapanya.

Sementara itu di Alor Setar, keluarga Cheng Hoe berharap jurulatih negara itu dapat membimbing pasukannya untuk memenangi perlawanan menentang Vietnam tengah malam ini meskipun sedang bersedih atas kehilangan ayahnya.

Kakak ipar Cheng Hoe, Ooi Bee Leng, 57, berkata seluruh keluarga berharap Cheng Hoe yang merupakan anak keenam daripada lapan beradik itu terus menguatkan semangat dan dapat memenangi perlawanan tengah malam ini buat ayahnya yang tidak pernah terlepas menyaksikan perlawanan melibatkan skuad negara.

“Cheng Hoe tidak sempat untuk balik jadi dia minta kami adik-beradik untuk selesaikan urusan ayah. Mayat ayah dijangka akan dibakar Selasa depan.

Ayah tiada penyakit lain, cuma hari ini dia ada kahak sedikit jadi ahli keluarga bawa dia ke klinik pada 9 pagi. Masa itu, ayah memang sudah kelihatan sedikit letih dan saya juga sempat cakap dengannya bahawa malam ini anaknya ada perlawanan bola sepak.

“Sampai di klinik, dia semakin tidak larat jadi kami bawa dia pulang dan selepas itu dia meninggal dunia di rumah. Saya ada hubungi Cheng Hoe untuk maklumkan bahawa ayah sudah meninggal dunia dan walaupun sedih dia tahu tiada apa boleh dilakukan kerana usia ayahnya yang sudah tua,” katanya kepada pemberita di sini, hari ini.

Sementara itu, anak Cheng Hoe, Tan Yi Khai, 26, berkata beliau menghubungi ayahnya hari ini dan turut berpesan supaya memberi fokus kepada perlawanan malam ini dan menjadikan ia sebagai semangat untuk berusaha memenangi perlawanan ini untuk datuknya.


Antiviral bagi rawatan COVID-19 dijangka diterima dua minggu lagi – Khairy

Beliau berkata bagi perolehan fasa pertama antiviral itu, Malaysia telah membeli ubat itu untuk 110,000 pesakit, bagi diberikan kepada individu berisiko tinggi.

“Kalau kita dapati penggunaan ubat ini berkesan seperti maklumat yang telah kita terima, kita akan tambah pembelian ubat ini, Paxlovid daripada Pfizer.

“Ada dua lagi yang kita akan beli (iaitu) Molnupiravir dan satu lagi daripada AstraZeneca, tetapi belum dimuktamadkan,” katanya kepada pemberita selepas melancarkan Persidangan Dialisis Tahunan kali ke-16 Yayasan Buah Pinggang Kebangsan (NKF) di sini hari ini.

Khairy ketika menyampaikan ucapan perasmian turut mencadangkan satu ciri baharu di aplikasi MySejahtera, yang membolehkan orang ramai berikrar untuk menjadi penderma organ.

Beliau berkata usaha itu perlu memandangkan negara kini berhadapan peningkatan pesakit penyakit buah pinggang kronik, manakala jumlah individu yang berikrar sebagai penderma organ semakin berkurang, malah Malaysia antara yang terendah di dunia.

“Saya akan cuba yang terbaik bagi dapatkan ikrar dan menjadikan ia lebih mudah untuk orang ramai ikrar untuk dermakan organ mereka…Saya sedang cuba untuk MySejahtera menambah ‘butang’ supaya hanya dengan menekan butang tersebut dan berikrar menjadi menderma organ,” katanya.

Beliau berkata pada 2016, lebih 40,000 pesakit penyakit buah pinggang kronik yang bergantung kepada rawatan dialisis, dan berdasarkan unjuran sekiranya tren ini tidak dikurangkan, jumlah pesakit itu dijangka meningkat kepada 100,000 pesakit.

Khairy berkata langkah pencegahan dan pengesanan penyakit kronik menerusi saringan kesihatan juga perlu dibudayakan, oleh itu kerajaan telah melaksanakan Skim Peduli Kesihatan untuk Kumpulan B40 (PeKa B40) bagi membantu golongan itu membuat saringan kesihatan secara percuma.

Namun, beliau berkata daripada 5 juta individu yang layak menjalani saringan kesihatan di bawah PeKa B40, kurang 12 peratus individu telah membuat saringan kesihatan. – BERNAMA


Leaptec dan syarikat Turkiye, Desan meterai MoU bernilai RM2 bilion

MELAKA 13 April – Leaptec Engineering Sdn Bhd (Leaptec), anak syarikat LBS Bina Group Berhad, pemaju hartanah terkemuka tempatan, hari ini, memeterai Memorandum Persefahaman (MoU) bersama sebuah syarikat berpangkalan di Turkiye, Desan Deniz Ins. San. A.S (Desan).

Majlis tersebut telah disaksikan oleh Ketua Menteri Melaka, Datuk Seri Ab Rauf Yusoh yang dalam rangka lawatan kerja Kerajaan Negeri Melaka ke negara itu.

Hadir sama menyaksikan MoU itu ialah Konsul Jeneral Malaysia di Istanbul, Tengku Mohd Dzaraif Raja Abdul Kadir; Ketua Pegawai Eksekutif Leaptec, Datuk Anis Hisham Abd Aziz dan Pengarah Desan, Adil Bahadir Demirag.

MoU yang ditandatangani itu berkuat kuasa untuk tempoh 12 bulan bermula hari ini (13 April), dan akan diperbaharui selepas mendapat persetujuan bersama kedua-dua syarikat.

Pengerusi Eksekutif LBS Bina Group Berhad dan Leaptec, Tan Sri Lim Hock San dalam satu kenyataan menyatakan keterujaan pihaknya dalam kerjasama di antara syarikatnya dengan Desan.

“Kami telah meneliti dan menilai pelbagai rakan kongsi untuk bekerjasama dalam membangunkan projek ini dan kami sangat gembira dapat bersama Desan.

“Desan merupakan syarikat yang dikenali dalam bidang perkapalan dan kita percaya perniagaan yang akan dibangunkan ini sangat baik untuk pembangunan industri di Melaka,” katanya.

Untuk rekod, pada 2021 lalu, Leaptec telah menandatangani perjanjian pembangunan dengan Kerajaan Negeri Melaka untuk membangunkan tanah tambakan laut seluas 485.6 hektar (1,200 ekar) yang termaktub di dalam kawasan Melaka Waterfront Economic Zone (M-WEZ).


Long Tiger, tiga lelaki direman empat hari

JOHOR BAHRU, 29 Dis – ‘Long Tiger’, lelaki etnik Rohingya yang ditahan semula semalam setelah melarikan diri dari lokap Mahkamah Majistret Tangkak, Johor baru-baru ini, direman empat hari bermula hari ini sehingga 1 Jan oleh Mahkamah Majistret Tangkak.

Perintah reman terhadap Abdul Hamim Ab Hamid, 32, dan tiga lelaki masing-masing berusia 36, 38 dan 46 tahun itu dikeluarkan oleh Majistret Analia Kamaruddin.

Penahanan Abdul Hamim yang ditahan di Kedah semalam, bagi membantu siasatan di bawah Seksyen 223/224 Kanun Keseksaan manakala tiga lagi individu itu disiasat mengikut Seksyen 216 Kanun sama kerana menyembunyikan tahanan.

Abdul Hamim melarikan diri dari lokap mahkamah itu pada 15 Dis lepas dipercayai meloloskan diri melalui pintu utama mahkamah pada 11.55 pagi sebelum perbicaraan kes di bawah Seksyen 388 Kanun Keseksaan bermula.

Selain Seksyen 388 Kanun Keseksaan kerana pemerasan, dia juga masih berdepan dua perbicaraan bagi pertuduhan di bawah Seksyen 376 Kanun Keseksaan kerana merogol serta Seksyen 506 kanun sama kerana mengugut dan mengurung bekas pekerjanya. – BERNAMA


PM ucap tahniah kepada Harimau Malaya

Perdana Menteri berharap aksi sama dapat dipamerkan skuad kendalian Kim Pan Gon itu, apabila bertemu Tajikistan pada perlawanan akhir, Ahad ini.

“Ayuh Keluarga Malaysia, sama-sama kita terus memberi sokongan kepada skuad Harimau Malaya untuk menjulang Piala Raja Thai!,” katanya dalam catatan di Facebook.

Pada perlawanan di Stadium 700th Anniversary of Chiang Mai, Thailand, malam semalam, La’Vere Corbin-Ong berjaya meletakkan Malaysia di hadapan, sebelum Thailand menyamakan kedudukan menerusi Pansa Hemviboon pada minit akhir 90 minit perlawanan dan memaksa pemenang perlawanan ditentukan menerusi sepakan penalti.

Dijadual berlangsung di venue sama Ahad ini, skuad negara bakal berdepan Tajikistan pada final Piala Raja Thailand selepas pasukan itu menewaskan Trinidad & Tobago dalam satu lagi aksi separuh akhir.


Semua pihak diminta terima baik proses demokrasi, peralihan kepimpinan

Dalam satu kenyataan hari ini susulan pelantikan Perdana Menteri yang baharu Datuk Seri Anwar Ibrahim, Ketua Polis Negara Tan Sri Acryl Sani Abdullah Sani berkata tindakan tegas akan diambil terhadap mana-mana pihak tidak bertanggungjawab melakukan sebarang provokasi atau membangkitkan isu perkauman dan agama.

“Orang ramai juga diminta tidak menganjurkan sebarang perhimpunan atau perarakan berkaitan politik di tempat terbuka dalam masa terdekat demi keselamatan dan ketenteraman awam,” katanya.

Beliau turut menasihatkan pengguna dan pemilik akaun media sosial untuk menjaga adab serta tingkah laku dalam mengeluarkan paparan yang boleh mencetuskan kegusaran kepada masyarakat.

Acryl Sani turut memberi komitmen Polis Diraja Malaysia (PDRM) dalam memastikan tahap keselamatan dan ketenteraman awam kekal terjamin di bawah pentadbiran Pengerusi Pakatan Harapan (PH) itu.

“PDRM akan terus kekal komited dalam memikul amanah yang dipertanggungjawab dalam menjaga keselamatan negara dan menjunjung kedaulatan undang-undang demi kesejahteraan masyarakat serta negara,” katanya.

Acryl Sani turut merakamkan ucapan tahniah kepada Ahli Parlimen Tambun itu yang dilantik sebagai Perdana Menteri yang baharu selepas diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini.

Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai Perdana Menteri ke-10 berlangsung di Dewan Singgahsana Kecil, Istana Negara, di sini, pada 5.06 petang. – BERNAMA


Malaysia tidak terjejas keputusan Belgium larang penggunaan minyak sawit

KUALA PILAH 18 April. – Malaysia tidak terjejas dengan keputusan Belgium menyekat atau melarang penggunaan minyak sawit sebagai bahan api bio di negara itu bermula tahun depan, kata Menteri Perusahaan Perladangan dan Komoditi (KPPK), Datuk Dr Mohd Khairuddin Aman Razali.

Beliau berkata ini kerana pasaran kelapa sawit negara masih besar selain terdapat banyak negara lain mengimport minyak sawit Malaysia termasuk pemasaran yang aktif di Afrika dan Timur Tengah.

“Baru-baru ini pun Afghanistan ada datang bertemu kita dan meminta untuk memperbesarkan lagi saiz sawit di negara itu, kalau sekarang hanya 75,000 tan serta dijangka akan mencecah 150,000 tan, ertinya kita yakin bahawa pasaran sawit kita masih besar dan tidak akan terjejas.

“Di peringkat serantau, peningkatannya juga semakin ketara, kena ingat bahawa minyak sawit Malaysia adalah premium dan berbeza dengan minyak sawit negara lain,” katanya kepada pemberita selepas menyampaikan sumbangan kepada pekebun kecil di sini hari ini.

Beliau berkata jumlah nilai eksport agrikomoditi sawit ke Belgium pada tahun lalu berjumlah RM207 juta manakala jumlah nilai eksport ke negara itu setakat Februari lalu adalah sebanyak RM36 juta.

Pada 13 April lalu media antarabangsa melaporkan Belgium akan melarang penggunaan minyak sawit dan soya bermula 2022 sebagai langkah mengurangkan masalah pembalakan hutan selain bahan api bio daripada minyak sawit tidak lagi dibenarkan sama ada di pasaran negara itu dan dalam sektor pengangkutannya.

Pada masa yang sama, beliau berkata Pejabat Serantau Agrikomoditi Malaysia di Jeddah, Arab Saudi yang merangkumi Majlis Minyak Sawit Malaysia (MPOC), Majlis Getah Malaysia (MRC) dan Majlis Kayu Kayan Malaysia (MTC) dijangka beroperasi pada Mei ini.

Mohd Khairuddin berkata pejabat serantau itu akan dijadikan Hab Komoditi Malaysia untuk memperluaskan pasaran agrikomoditi ke Timur Tengah yang memiliki pasaran luas dan operasi yang sangat besar.

“Sekarang dalam proses menguruskan pejabat dan urusan penempatan pegawai, Insya-Allah pada Mei selepas Aidilfitri kita akan mulakan operasi, tujuannya untuk mengerakkan pemasaran secara agresif di negara berkenaan,” katanya.

Terdahulu, pada majlis itu beliau menyampaikan sumbangan wang tunai yang disalurkan melalui MRC berjumlah RM10,000 kepada 100 penerima golongan 40 peratus terendah (B40) pekebun kecil getah.


Raja Permaisuri Agong ‘share’ tip hidangan martabak lebih kemas

Itu antara gurauan Raja Permaisuri Agong, Tunku Azizah Aminah Maimunah Iskandariah yang berkenan berkongsi tip bersama peniaga martabak, Mohd Razi Hamid, 38, ketika mengunjungi bazar Ramadan Peringgit, di sini, hari ini.

Gerai jualan Mohd Razi antara persinggahan pilihan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Tunku Azizah ketika mengunjungi bazar Ramadan Peringgit.


‘Kami terdedah risiko dilanggar kapal’

PANTAI KUNDOR 4 Okt. – Nelayan di perairan Melaka mendakwa terdedah kepada risiko dilanggar kapal, semakin bimbang berikutan kejadian dua kapal berlanggar di perairan Tanjung Kling, di sini kelmarin.

Mereka mendakwa, peningkatan jumlah kapal berlabuh di perairan negeri ini sejak beberapa tahun lalu menyebabkan keselamatan mereka terancam, terutama jika keluar mencari rezeki pada waktu malam.

Shah Jehan Mohamed, 63, mendakwa perairan berkenaan mengalami peningkatan jumlah kapal berlabuh sejak beberapa tahun lalu berikutan peningkatan kapal dagang yang menggunakan Selat Melaka sebagai laluan utama.

“Kami amat bimbang setiap kali keluar menangkap ikan, kami menghadapi risiko dilanggar kapal, terutama pada waktu malam dan apa akan jadi jika kapal melanggar kami tanpa ada sesiapa yang boleh membantu kami?

“Kami sudah menyaksikan klip video kapal tangki itu dilanggar dan ia amat menakutkan kami kerana alangkan kapal tangki yang besar itu boleh dirempuh, apatah lagi kami yang berperahu kecil?” katanya ketika ditemui di pangkalan nelayan Kampung Pengkalan Perigi, Pantai Puteri di sini hari ini.

Abdul Zamzuri Abdullah, 50, mendakwa beliau pernah mengalami kerugian apabila jaring hanyutnya yang dilabuhkan di perairan berkenaan dilanggar kapal beberapa tahun lalu.

“Saya terpaksa membuat laporan polis untuk menuntut kerugian daripada syarikat perkapalan itu dan hanya selepas enam, barulah saya diberikan pampasan selepas siasatan dilakukan Jabatan Laut,” katanya.

Beliau mendakwa, selain beliau, ada beberapa nelayan lain di pantai berkenaan menghadapi kerugian akibat kejadian seumpama itu dan mereka memperoleh pampasan hanya selepas tempoh yang lama selepas kejadian.

Zainol Daud, 50, mendakwa nasib nelayan yang turun ke laut diibaratkan umpama telur di hujung tanduk yang sentiasa menghadapi bahaya dilanggar kapal atau jaring mereka koyak rabak dilanggar kapal.

Sementara itu Pengerusi Jawatankuasa Pertanian, Penternakan, Pembangunan Usahawan dan Koperasi negeri Datuk Norhizam Hassan Baktee berkata, beliau sudah berkali-kali meminta nelayan yang mengalami kerugian akibat kejadian seumpama itu supaya segera mengemukakan gambar kepadanya sebagai bahan bukti.

“Saya sendiri akan mengambil tindakan memanggil agen kapal atau pengendali kapal itu untuk disiasat dan jika benar nelayan mengalami kerugian, saya minta mereka segera membuat pembayaran,” katanya ketika dihubungi.

Beliau menjelaskan, kapal yang berlabuh di perairan negeri ini tidak mampu dihalang kerana setiap kapal yang berbuat demikian ada keperluan masing-masing dan ia memberikan pulangan kepada kerajaan negeri.

Jabatan Laut Malaysia dilaporkan berkata, dalam kejadian 11.38 pagi kelmarin, kapal pengangkut pasir, MV Ocean Line 5001 melanggar kapal tangki, MT Strovocos pada kedudukan kira-kira 2.4 batu nautika arah barat daya Terminal Tanjung Bruas, Perairan Tanjung Kling.


Rasuah: Pengarah GLC bebas dengan jaminan SPRM

IPOH 26 April. – Seorang pengarah sebuah syarikat berkaitan kerajaan (GLC) yang direman bagi membantu siasatan salah guna kuasa sejak 21 April lalu, dibebaskan dengan jaminan Suruhanjaya Pencegahan Rasuah Malaysia (SPRM) hari ini.

Penolong Pendaftar Mahkamah Sesyen dan Mahkamah Majistret Noor Azna Tajul Anuar membenarkan lelaki berusia 50 tahun itu dibebaskan dengan jaminan RM20,000 dan seorang penjamin.

Lelaki berkenaan didakwa melantik sebuah syarikat untuk menjalankan kerja-kerja di GLC berkenaan berjumlah RM95,000 yang beliau sendiri mempunyai kepentingan dalam syarikat tersebut.

Sebelum ini, pengarah GLC itu direman selama enam hari sejak 21 April lalu bagi membantu siasatan di bawah Seksyen 23 Akta SPRM 2009.


KDN aktifkan semula senarai individu tak dibenarkan masuk Malaysia

LARUT, 2 April – Kementerian Dalam Negeri (KDN) mengaktifkan semula senarai individu yang tidak dibenarkan memasuki Malaysia kerana didapati melakukan kesalahan susulan pembukaan semula sempadan negara setelah memasuki Fasa Peralihan Ke Endemik bermula semalam.

“Kita tidak sebut dari negara mana tetapi ada senarai hitam yang kita sudah pun sediakan untuk memastikan bahawa mereka ini tidak dibenarkan masuk ke negara kita,” katanya pada sidang media Majlis Penyampaian Sumbangan Masjid dan Surau Dewan Undangan Negeri Batu Kurau di sini hari ini.

Beliau berkata agensi keselamatan telah diarahkan bersiap siaga sejak sebulan lepas bagi meningkatkan keselamatan di pintu masuk negara selepas Jemaah Menteri bersetuju membuka semula sempadan negara.

“Apa sahaja yang kita lakukan, kita mesti bersedia untuk memastikan keselamatan negara diutamakan kerana walaupun seseorang masuk secara normal bukan bermakna mereka tidak melakukan jenayah kerana ramai juga yang masuk ini cuba untuk melakukan jenayah dan melakukan sesuatu kesalahan dalam negara kita.

“Jadi kita dapat mempertahan bukan sahaja maruah negara tetapi keselamatan rakyat malah orang luar yang mahu memasuki Malaysia juga berasa lega bahawa ini sebuah negara yang selamat untuk dikunjungi,” katanya.

Ditanya sama ada Pelan Tindakan Kebangsaan Bagi Mencegah dan Menangani Fahaman Pelampau Keganasan perlu dikaji semula, Hamzah berkata KDN menerusi jawatankuasa khas sentiasa mengkaji senarai individu yang melakukan kesalahan termasuk ekstremisme serta dan terorisme bagi memastikan senarai itu adalah relevan dari semasa ke semasa.

Katanya pihak berkuasa turut mengetatkan kawalan sempadan dalam usaha membanteras aktiviti penyeludupan terutama dadah dan mana-mana individu yang didapati cuba menyeludup bahan terlarang akan ditangkap untuk didakwa tanpa kompromi.

Mengulas Memorandum Persefahaman Bagi Pengambilan dan Perlindungan Pekhidmat Domestik Indonesia (MoU PDI) yang dimeterai antara Malaysia dan Indonesia, Hamzah berkata permohonan untuk mendapatkan pembantu rumah warga asing hendaklah dibuat mengikut undang-undang.

“Kita akan menangkap sesiapa sahaja yang menyalahi undang-undang, bukan hanya orang luar yang masuk ke sini tetapi orang dalam negara yang mungkin menjadikan pembantu rumah sebagai mangsa akan ditangkap dan dikenakan hukuman,” katanya.

Semalam, Perdana Menteri Datuk Seri Ismail Sabri Yaakob pada sidang media bersama Presiden Indonesia Joko Widodo berkata MoU itu akan memastikan segala proses pengambilan dan mekanisme perlindungan PDI dilaksanakan secara komprehensif oleh pihak yang berkaitan mengikut dasar serta perundangan di kedua-dua negara. – BERNAMA


Pengeluaran i-Lestari RM18.1 bilion oleh 5.16 juta ahli setakat ini- KWSP

KUALA LUMPUR 27 Feb. – Sehingga kini, sejumlah RM18.1 bilion telah dikeluarkan oleh 5.16 juta ahli di bawah kemudahan i-Lestari, yang merupakan antara langkah awal yang diambil dalam situasi mencabar sepanjang 2020 ekoran pandemik COVID-19, menurut Kumpulan Wang Simpanan Pekerja (KWSP).

Dalam kenyataan pada Sabtu, dana persaraan itu menjelaskan ia bertindak balas dengan melaksanakan beberapa langkah awal untuk membantu ahli dan majikan menangani masalah aliran tunai berikutan Perintah Kawalan Pergerakan bermula 18 Mac, 2020 hingga 12 Mei, 2020 dengan kebanyakan sektor ekonomi terpaksa ditutup.

“KWSP merupakan antara dana persaraan terawal di dunia yang memberikan bantuan kepada ahli ketika pandemik COVID-19 merebak dengan melancarkan Skim Pengeluaran Akaun 2 i-Lestari untuk memberi bantuan kewangan kepada ahli,” menurutnya.

Ia menekankan langkah lain yang diambil termasuk membenarkan ahli mengurangkan caruman wajib mereka daripada 11 peratus kepada tujuh peratus berkuat kuasa April 2020 hingga Disember 2020.

Bagi memastikan majikan dapat menampung kos dan terus mengekalkan pekerja mereka, KWSP telah menawarkan Program Bantuan Majikan COVID-19 (e-CAP), yang dikhususkan untuk perusahaan kecil dan sederhana (PKS).

e-CAP memberi fleksibiliti kepada PKS yang layak untuk memohon penangguhan dan penstrukturan semula caruman majikan dan sebanyak 13,090 majikan telah memanfaatkan kemudahan ini dengan jumlah kumulatif RM84.95 juta, jelasnya.

“Program ini diperkenalkan untuk membantu PKS menguruskan aliran tunai mereka dan juga untuk memenuhi kewajipan membayar sebahagian caruman KWSP mereka,” menurut dana persaraan itu.

KWSP menjelaskan untuk memastikan keselamatan pekerja dan ahli, KWSP bertindak proaktif bagi menyesuaikan operasi dengan realiti baharu melalui perkhidmatan berlandaskan ‘Kurangkan Sentuhan, Lebihkan Penjarakan’ dengan pengenalan Janji Temu Online (JTO).

Melalui JTO, KWSP memastikan langkah-langkah penjarakan fizikal dan prosedur operasi standard dipatuhi dengan ketat sementara jumlah pengunjung dikurangkan di setiap cawangan.

KWSP yang mencatatkan prestasi kukuh daripada aspek operasi dan kewangan bagi 2020 mengumumkan dividen sebanyak 5.20 peratus dan jumlah agihan RM42.88 bilion bagi Simpanan Konvensional.

Dana persaraan itu memerlukan RM8.25 bilion untuk membayar setiap satu peratus dividen bagi Simpanan Konvensional dan RM972 juta untuk membayar setiap satu peratus dividen untuk Simpanan Shariah bagi 2020.


Rentas daerah, negeri dalam fasa dua PPN hanya untuk guru, pelajar kelas peperiksaan

KUALA LUMPUR 27 Jun – Pergerakan rentas daerah dan negeri masih tidak dibenarkan pada Fasa Dua Kawalan Pergerakan dalam Pelan Pemulihan Negara (PPN), kecuali bagi pergerakan guru sekolah dan pelajar kelas peperiksaan, kata Menteri Kanan (Kluster Keselamatan) Datuk Seri Ismail Sabri Yaakob.

“(Untuk) Pergerakan rentas negeri bagi pasangan jarak jauh adalah dibenarkan bagi kes kecemasan dan khas sahaja dengan kelulusan Polis Diraja Malaysia,” katanya dalam kenyataan berkenaan Prosedur Operasi Standard (SOP) Fasa PPN hari ini.

Katanya dalam fasa dua, operasi beberapa lagi aktiviti ekonomi dalam sektor pembuatan serta sektor perdagangan dan pengedaran akan dibenarkan, dengan sektor pembuatan melibatkan automotif (kenderaan dan komponen), seramik, kilang perabot bagi tujuan eksport, getah, besi dan keluli serta simen.

“Sektor perdagangan dan pengedaran pula membabitkan kedai buku dan alat tulis, komputer dan telekomunikasi, barangan elektrik, kedai cuci kereta dan kedai gunting rambut (perkhidmatan gunting rambut asas sahaja),” katanya sambil menjelaskan kebenaran beroperasi kedua-dua sektor adalah dari 8 pagi hingga 8 malam.

Katanya operasi restoran, kedai makan, gerai makan, kenderaan bersaji, penjaja tepi jalan, penjaja beredar, medan selera, pusat penjaja, gerai makan tepi jalan atau kiosk masih beroperasi dari 6 pagi hingga 10 malam.

“Dalam fasa kedua, pasar tani dan pasar pagi dibenarkan beroperasi dari 7 pagi hingga 11 pagi dan terhad kepada enam komoditi iaitu sayur-sayuran, buah-buahan, barangan runcit, ayam proses, makanan laut dan daging.

Menjelaskan mengenai SOP fasa tiga pula, Ismail Sabri berkata semua aktiviti ekonomi adalah dibenarkan beroperasi kecuali aktiviti yang berisiko tinggi dan disenaraikan dalam senarai negatif seperti spa, kecantikan dan kesihatan kuku, pub dan kelab malam.

Katanya makan di restoran dibenarkan terhad kepada dua orang satu meja dengan mematuhi penjarakan fizikal bagi tempoh tersebut dan bagi pengangkutan awam seperti teksi dan perkhidmatan e-hailing, serta kenderaan persendirian, jumlah kapasiti ditingkatkan kepada tiga orang termasuk pemandu.

“Pasar malam, pasar tani, pasar minggu dan pasar tamu juga dibenarkan beroperasi mengikut SOP semasa. Salon kecantikan turut dibenarkan beroperasi ketika di fasa tiga dengan mematuhi SOP ketat yang telah ditetapkan,” katanya.

Dalam pada itu, beliau berkata pembukaan sektor pendidikan termasuk sekolah, institusi pengajian tinggi awam dan swasta, institusi latihan kemahiran dan institusi-institusi pendidikan lain di bawah Kementerian Pendidikan (KPM), Kementerian Perumahan dan Kerajaan Tempatan (KPKT) dan Kementerian Pembangunan Luar Bandar (KPLB) serta agensi lain tertakluk kepada takwim KPM dan Kementerian Pengajian Tinggi (KPT) serta penilaian risiko semasa KKM.

“Aktiviti sosial masih tidak dibenarkan semasa fasa tiga. Bagaimanapun, kelonggaran untuk menerima tetamu atau pelawat di kediaman dibenarkan terhad kepada 10 orang pada satu-satu masa.

“Aktiviti pelancongan dibenarkan dengan syarat pelancongan dalam negeri sahaja. Pembukaan tarikan pelancong masih tertakluk kepada penilaian risiko semasa dan SOP yang ketat. Industri kreatif juga dibenarkan di fasa tiga, sebagai contoh acara langsung tanpa penonton,” katanya.

Fasa empat pula katanya dapat dilaksanakan apabila bilangan kes COVID-19 rendah, sistem kesihatan awam pada tahap selamat dan program vaksinasi telah mencapai tahap imuniti kelompok.

“Fasa terakhir ini akan membolehkan kita semua kembali semula kepada norma kehidupan seharian yang mana hampir kesemua sektor dibenarkan sepenuhnya, tertakluk kepada SOP sedia ada yang telah ditetapkan,” katanya.


Guna taktik licik demi minyak masak peket

LENDU 24 Jun – Ada sesetengah pelanggan menggunakan taktik licik masuk ke kedai runcit secara berasingan semata-mata untuk mendapatkan minyak masak peket melebihi kuantiti ditetapkan.

Peniaga, Fatihah Amirullah, 26, berkata ekoran permintaan tinggi terhadap minyak masak bersubsidi itu, dia terpaksa mengehadkan pembelianhanya dua paket bagi setiap pelanggan.

Meskipun begitu, dia mendapati ada pelanggan yang cuba menggunakan taktik datang secara berkumpulan untuk mendapatkan lebih banyak bekalan minyak masak berkenaan.

Antara ‘modus operandi’ digunakan ialah selepas seorang membawa keluar bahan memasak itu, seorang lagi masuk untuk mendapatkannya, sekali gus menjadikan mereka berjaya memperoleh lebih daripada dua minyak berkenaan.

“Bukannya saya tidak tahu ada pelanggan yang dalam satu keluarga datang seorang demi seorang untuk mendapatkan dua paket minyak masak peket tetapi saya tiada kuasa untuk tidak menjualnya kerana mereka menafikan datang dalam kumpulan,” katanya di kedai runcitnya di pekan ini hari ini.

Bagaimanapun, ada dalam kalangan pelanggan berhati mulia hanya mendapatkan dua paket dengan alasan peluang harus diberikan kepada pelanggan lain berikutan kesukaran untuk mendapatkannya sekarang.

Mengenai penjualan minyak masak botol, Fatihah berkata, setakat ini belum ada pelanggan mendapatkannya dalam jumlah yang banyak meskipun menyedari subsidi minyak masak tulen botol dua hingga lima kilogram (kg) akan dimansuhkan mulai 1 Julai ini.


Penetapan harga siling minyak masak botol 5kg langkah tepat namun, perlu dipantau – pakar

Profesor Ekonomi dari Universiti Sunway Dr Yeah Kim Leng berkata langkah itu melegakan pengguna khususnya golongan B40 yang terkesan dengan kenaikan harga barang ketika ini.

“Adalah penting bagi kerajaan untuk memastikan bahawa pemborong dan peruncit masih boleh meneruskan operasi mereka, justeru menjualnya pada harga kawalan akan membantu memastikan kos sara hidup tidak membebankan golongan berpendapatan rendah,” katanya ketika dihubungi Bernama hari ini.

Beliau juga berharap agar kerajaan memberi tumpuan kepada usaha pemberian subsidi bersasar melalui pendekatan seperti pemberian kupon dan penambahan insentif bantuan bagi membantu isi rumah berpendapatan rendah.

Senada dengan Yeah, penganalisis ekonomi dari Universiti Malaya (UM) Dr Roza Hazli Zakaria berkata meskipun pengumuman kerajaan itu menggembirakan pengguna namun dari sudut ekonomi, beliau bimbang sekiranya bekalan minyak menjadi terhad di pasaran.

“Pada masa sama, pengeluar apabila harga ditetapkan itu rendah daripada pasaran, kita bimbang ia tidak cukup untuk beri insentif bagi mereka terus bekalkan minyak masak sebab mungkin harga itu tidak mampu menampung kos keseluruhan yang ditanggung dan ini berdasarkan andaian tiada sebarang inflasi, penyeludupan kartel dan sebagainya,” katanya.

Mengulas mengenai implikasi penetapan harga minyak baharu secara bulanan, beliau tidak menolak kemungkinan wujudnya pihak tertentu yang bertindak ‘menyorokkan’ bekalan ketika produk itu dijual murah.

“Minyak masak sawit ini adalah barang tahan lama. Ada juga kemungkinan pengguna sendiri (yang mempunyai kuasa beli) apabila harga rendah, beli lebih daripada keperluan dan menjualnya semula pada harga tinggi. Justeru, perlu ada pemantuan yang lebih ketat daripada kerajaan untuk pastikan tiada cubaan menyorok minyak ini,” katanya.

Profesor Dr Mohd Nazari Ismail dari Fakulti Perniagaan dan Ekonomi UM pula menyokong langkah kerajaan menetapkan harga secara bulanan sekiranya langkah itu adalah bagi menangkis usaha pihak tertentu mengaut untung berlebihan.

“Jadi kerajaan perlu berhati-hati dalam melaksanakan langkah penetapan harga. Ia hanya baik jika wujudnya monopoli, kartel dan sebagainya yang menjejaskan kebajikan pengguna,” katanya.

Semalam, kerajaan memutuskan bahawa harga minyak masak sawit tulen tidak bersubsidi dalam botol lima kilogram ditetapkan pada harga RM34.70 bagi Semenanjung berkuat kuasa mulai 8 Ogos.

Pengerusi Pasukan Jihad Tangani Inflasi Tan Sri Annuar Musa berkata dengan pengumuman itu, Kementerian Perdagangan Dalam Negeri dan Hal Ehwal Pengguna (KPDNHEP) akan mengambil langkah-langkah berikutnya untuk mewartakan harga berkenaan.


Zuraida berharap Bella dapat pembelaan sewajarnya

KUALA LUMPUR 13 Julai – Menteri Perumahan dan Kerajaan Tempatan Datuk Zuraida Kamaruddin berharap remaja Sindrom Down dikenali sebagai Bella yang dipercayai didera, mendapat pembelaan sewajarnya daripada pihak berkaitan.

“Kesan penderitaan Bella akibat didera dalam paparan video tersebut sangat menyayat hati dan meruntun jiwa. Seperti rakyat Malaysia yang lain, saya juga amat terkesan melihat paparan video dan foto-foto menunjukkan nasib malang remaja kurang upaya ini,” katanya dalam kenyataan hari ini.

Kisah Bella tular di laman sosial selepas seorang wanita dikenali sebagai Mona Din mendedahkan mengenai penderitaan remaja berkenaan yang mengalami kesan lecur dan luka di anggota badan dipercayai akibat didera.

Susulan pendedahan itu, Jabatan Kebajikan Masyarakat (JKM) telah menyita Rumah Bonda di Wangsa Maju di sini, semalam, yang dikaitkan dengan kes penderaan remaja istimewa terbabit.


PM serah kepada Peguam Negara untuk ambil tindakan terhadap Sanusi

KUALA LUMPUR, 6 Jun – Datuk Seri Anwar Ibrahim menyerahkan kepada Peguam Negara untuk mengambil tindakan sesuai berhubung kenyataan Menteri Besar Kedah Datuk Seri Muhammad Sanusi Md Nor yang mendakwa Pulau Pinang milik Kedah.

Perdana Menteri berkata tindakan Muhammad Sanusi itu perlu dihentikan kerana ia jelas melanggar prinsip Perlembagaan yang telah diperkenankan oleh Raja-Raja Melayu.

“Apakah kerana nak gelojoh kuasa pilihan raya, kita korbankan prinsip Perlembagaan dan timbulkan huru-hara? … dan ini yang menyebabkan timbul permasalahan.

“Kita sudah merdeka lebih enam dekad, parti-parti memerintah sama ada UMNO-BN, PAS-PH, sekarang PAS-PN, tidak pernah dibangkitkan (berhubung Kedah dan Pulau Pinang) melainkan seorang ketua yang tidak bertanggungjawab yang sanggup melanggar prinsip Perlembagaan,” kata Anwar pada Waktu Pertanyaan-Pertanyaan Menteri di Dewan Rakyat, hari ini.

Beliau menjawab soalan Lim Guan Eng (PH-Bagan) mengenai tindakan ke atas kenyataan Muhammad Sanusi yang menggesa Perlembagaan Persekutuan dipinda untuk padamkan Pulau Pinang agar boleh dikembalikan kepada Kedah, yang telah memecah-belahkan perpaduan rakyat khususnya menimbulkan keresahan dalam kalangan penduduk negeri Pulau Pinang serta mengancam keharmonian dan keselamatan dalam negara.
Jelas Perdana Menteri, kedudukan Pulau Pinang sebagai sebuah negeri dalam Malaysia yang berasingan daripada Kedah jelas termaktub di bawah Fasal (2) Perkara 1 Perlembagaan Persekutuan.

Ia memperuntukkan bahawa Negeri-negeri Persekutuan adalah terdiri daripada Negeri-Negeri Tanah Melayu iaitu Johor, Kedah, Kelantan, Melaka, Negeri Sembilan, Pahang, Perak, Perlis, Pulau Pinang, Selangor dan Terengganu, dan Negeri-Negeri Borneo iaitu Sabah dan Sarawak.

Beliau berkata Fasal (3) Perkara 71 Perlembagaan Persekutuan yang dibaca bersama Jadual Kelapan Perlembagaan Persekutuan juga telah menjamin kedudukan Perlembagaan Negeri termasuk Perlembagaan Negeri Pulau Pinang.

Justeru Anwar berkata isu itu tidak seharusnya dibangkitkan lebih-lebih lagi Malaysia ketika ini telah mencapai kemerdekaan dan merupakan sebuah negara berdaulat.

Bagaimanapun beliau tidak menafikan sejarah bahawa Pulau Pinang dan Seberang Perai adalah sebahagian daripada Kedah sebelum ini, namun ia kemudiannya berubah apabila Inggeris memperoleh Pulau Pinang dan Seberang Perai seperti mana kedudukan Melaka, Singapura, Sabah dan Sarawak.

Terdahulu, sebelum sesi soal jawab bermula, dewan menjadi kecoh seketika apabila Datuk Seri Dr Ronald Kiandee Beluran (Bersatu-Beluran) membangkitkan Peraturan Mesyuarat 23 (1) (c) yang mempertikaikan pemilihan soalan nombor satu yang dikemukakan oleh Guan Eng itu.

Dua lagi wakil rakyat pembangkang iaitu Datuk Che Mohamad Zulkifly Jusoh (PN-Besut) dan Datuk Awang Hashim (PN-Pendang) turut bangkit dengan membacakan Peraturan Mesyuarat 23 (1) (b) Peraturan Mesyuarat 36 (6) bagi membantah soalan itu, namun Johari tetap tegas dengan pendirian membenarkan soalan itu dikemukakan.


MATTA promosi Ekotourism Paya Lebar di mata dunia

AYER LIMAU 25 Mei – Persatuan Ejen-ejen Pelancongan dan Pengembaraan Malaysia (Matta) akan menjadikan Pusat Ekotourism Paya Lebar sebagai tumpuan utama untuk dipromosikan di mata dunia.

Pengerusi Matta Melaka Chapter, Goh Hock Gin berkata, ia sebagai langkah bagi mempromosikan lokasi pelancongan baharu itu menjelang Tahun Melawat Melaka 2024 (TMM2024) dan Tahun Melawat Malaysia 2025.

Jelasnya, promosi berterusan akan terus dilakukan bagi memastikan lokasi yang kaya dengan tarikan sejarah dengan sentuhan flora dan fauna itu dapat menarik pelancong domestik dan luar negara.

“Kita akan terus mempromosikan biarpun sebelum ini Ekotourism Paya Lebar telah dipromosi sehingga ke negara Timur Tengah dan India, yang mana saya difahamkan ia telah menerima maklum balas terbaik dari pelancong di negara itu.

“Dengan pembinaan beberapa prasarana baharu hasil daripada kerjasama Kerajaan Persekutuan dan Majlis Perbandaran Alor Gajah (MPAG), kita yakin kawasan ini telah bersedia menerima pelancong pada masa akan datang.

“Maklum balas positif dari pelancong antarabangsa ini diterima sejak sebelum pandemik COVID-19 dan ramai antara mereka tidak sabar menunggu sektor pelancongan berteraskan ekosistem ini dibuka kerana kebanyakkan tarikan sektor pelancongan pada hari ini tertumpu kepada tarikan alam semula jadi,” katanya.

Beliau berkata demikian pada sidang media selepas Program FAM Trip Paya Lebar Eco Tourism Anjuran MATTA Melaka di Jeti Pengkalan Nelayan Paya Lebar, di sini, semalam.

Mengulas lanjut, beliau berkata, Masjid Tanah yang terletak di bawah daerah Alor Gajah mempunyai potensi cukup besar dalam sektor pelancongan yang boleh diketengahkan.

Jelasnya, beberapa lokasi menarik di Masjid Tanah seperti Taman Anggur Amanda Putri di Ramuan China Besar; Laman Keris di Paya Lebar dan Pusat Konservasi dan Penerangan Penyu di Pengkalan Balak akan dimasukkan di dalam pakej Ecotourism Paya Lebar.

“Seperti pusat ekotourism ini terdapat banyak nama seperti Ramuan China dan Lubok China, di mana ia dikait rapat dengan sejarah kedatangan China suatu ketika dahulu dan menggunakan sungai ini sebagai laluan utama, kawasan ini begitu unik selain sejarah pelancong akan menikmati keindahan tarikan hutan paya bakau.

“MATTA akan menjadikan ini sebagai fokus utama dan kita juga akan bekerjasama dengan Bahagian Promosi Pelancongan (BPP) Melaka untuk meneruskan promosi-promosi ini ke seluruh negara selain di negara luar,” katanya.


Cadangan naik had siling kumpulan wang COVID-19, statutori hutang untuk bantu rakyat- Tengku Zafrul

KUALA LUMPUR 19 Sept. – Cadangan Kerajaan untuk meningkatkan had siling Kumpulan Wang COVID-19 daripada RM65 bilion ketika ini kepada RM110 bilion serta had statutori hutang negara adalah bertujuan untuk menyokong rakyat dan perniagaan apabila ekonomi negara dibuka semula sepenuhnya.

Menteri Kewangan Tengku Datuk Seri Zafrul Tengku Abdul Aziz berkata, peningkatan had siling dan had statutori hutang negara yang baharu itu akan dibuat sejurus menerima kelulusan Parlimen.

“Dengan kelulusan jemaah menteri kita tingkatkan (had siling) Kumpulan Wang COVID-19 daripada siling perbelanjaan RM65 billion kepada RM110 billion manakala had statutori hutang negara akan dinaikkan daripada 60 peratus daripada Keluaran Dalam Negara Kasar (KDNK) kepada 65 peratus,” katanya pada program Selamat Pagi Malaysia terbitan RTM, hari ini.

Tengku Zafrul berkata, ramai peniaga terutamanya Perusahaan Kecil dan Sederhana (PKS) mikro dan PKS yang terkesan terutamanya dalam sektor peruncitan dan pelancongan akibat penutupan ekonomi, justeru kerajaan akan memberi bantuan kepada mereka.

“Insya-Allah, kita jangkakan menjelang akhir tahun ini, bergantung kepada situasi endemik.., rakyat dapat keluar dan perniagaan boleh dimulakan semula seperti biasa tetapi dalam keadaan norma baharu,” jelasnya.

Menurutnya, strategi digariskan dalam Pelan Pemulihan Negara (PPN) yang dinamik dan memfokus kepada keperluan ekonomi dan sosial akan membantu memimpin Malaysia untuk keluar daripada krisis pandemik COVID-19 secara sistematik dan selamat.

Selain itu, beliau turut menasihati peniaga dan rakyat agar tidak alpa dan sentiasa mematuhi prosedur operasi standard (SOP) apabila ekonomi dibuka semula memandangkan masih terdapat kes COVID-19 dalam beberapa sektor.

Sementara itu Tengku Zafrul berkata, penerbitan Kenyataan Pra-Belanjawan bagi Belanjawan 2022 yang pertama dalam sejarah negara oleh Kementerian Kewangan adalah bertujuan untuk memberikan gambaran awal mengenai hala tuju dan pendekatan yang diambil serta manfaat yang bakal dinikmati daripada belanjawan yang akan dibentangkan pada Oktober depan.

“Kementerian Kewangan sentiasa bersikap terbuka, memberi peluang kepada semua rakyat untuk bersama kementerian melalui platform maya, bertulis, dan buat pertama kalinya mengeluarkan kertas konsultasi awam untuk mendengar dengan lebih mendalam pendapat pakar-pakar dari luar,” katanya.


Anak lelaki bekas KM Sabah meninggal dunia

KOTA KINABALU 24 Ogos – Anak lelaki kepada bekas Ketua Menteri Sabah, Tan Sri Musa Aman, meninggal dunia, hari ini, memetik laporan portal Berita Harian.

Pemergian Mohammed Hayssam, 34, yang juga adik kepada Ahli Parlimen Sipitang, Yamani Hafez, disahkan dalam kenyataan dikeluarkan pejabat Musa, di sini.

“Dengan amat dukacita, kami ingin memaklumkan bahawa Mohammed Hayssam Musa sudah meninggal dunia pada 24 Ogos 2021. Allahyarham meninggalkan seorang isteri dan anak perempuan.

Terdahulu, berita pemergian Mohammed Hayssam yang juga anak ketiga daripada empat beradik, tersebar dalam media sosial, dengan pelbagai pihak turut mengucapkan takziah kepada keluarga Allahyarham.


Nur Siti Fatimah selesa jaga lembu

MASJID TANAH 7 jun – Berkat usaha dan minat Nur Siti Fatimah Azman, 30, sebelum ini menjalankan perniagaan katering, membuktikan dia juga boleh berjaya dalam bidang penternakan apabila kini memiliki 500 ternakan membabitkan kambing, rusa, lembu tempatan dan lembu sado.

Kejayaan Nur Siti Fatimah juga menepis stigma kononnya bidang penternakan hanya sesuai untuk kaum lelaki, berikutan pekerjaan itu yang dikatakan memerlukan individu benar-benar lasak selain keberanian untuk mengendalikan ternakan.

Nur Siti Fatimah berkata, keputusan untuk bersama-sama abang sepupunya Mohd Firdhaus Mohd Redzo, 40, mengusahakan ladang haiwan ternakan dianggap sebagai pilihan tepat bagi dirinya meskipun pada permulaan mendapat tentangan daripada keluarga.

Graduan universiti swasta ini berkata, jantina bukan penghalang untuk dia terbabit secara langsung dalam bidang penternakan, kerana apa yang dilakukan adalah atas dasar minat.

“Saya kerap menerima tempahan katering bagi majlis aqiqah, jadi terfikir untuk mengeluarkan produk sendiri dari ladang sendiri. Sejak itu bermula perjuangan saya dalam bidang perternakan.

“Banyak yang saya belajar daripada abang sepupu yang sudah bertapak dalam bidang penternakan, untuk tambah ilmu saya mengikuti pelbagai kursus peringkat Sijil Kemahiran Malaysia (SKM) yang melayakkan saya merawat haiwan yang sakit

“Keputusan ini juga dibuat kerana saya mahu masyarakat melihat sektor penternakan dan pertanian sebagai cabang pekerjaan profesional selain membantu kerajaan mengukuhkan lagi aspek keterjaminan makanan negara,” katanya ketika ditemui di ladang miliknya di Kampung Ayer Hitam Darat, Tanjung Bidara, di sini, semalam.

Anak kelahiran Lubok Cina ini berkata, selain itu dia menggunakan Permit Import (AP) untuk membawa masuk biri-biri dari New Zealand, Brazil dan Australia untuk dibiakkan.


Pencemaran sungai Ngulang, operasi sebuah kilang dihentikan

PADANG BESAR, 11 Mei (Bernama) — Jabatan Alam Sekitar (JAS) Perlis bertindak menghentikan operasi sebuah kilang susulan pencemaran Sungai Ngulang di sini, yang menyebabkan ratusan ikan ditemukan mati terapung baru-baru ini.

Sehubungan itu, beliau menyeru pihak industri supaya sentiasa mematuhi langkah kawalan yang ditetapkan di bawah Akta Kualiti Alam Sekeliling (AKAS) 1974 bagi menjaga kelestarian alam dan sungai di negeri itu.

“Kita sudah ambil tindakan penahanan operasi (kilang) berhampiran kawasan itu,” katanya ketika diminta mengulas mengenai insiden pencemaran di Sungai Ngulang itu.

Beliau berkata sekiranya pihak kilang didapati melanggar AKAS 1974, tindakan boleh diambil yang jika sabit kesalahan boleh didenda maksimum RM100,000 dan penjara hingga lima tahun.

Sementara itu, Presiden Persatuan Pencinta Alam Malaysia (MNS) Profesor Dr Ahmad Ismail pula  berkata pencemaran di sungai itu merupakan insiden berulang dan dipercayai berlaku disebabkan pelepasan efluen (sisa buangan cecair) dari kawasan perindustrian berhampiran.

Ahmad berkata sehubungan itu, JAS bersama Jabatan Pengairan dan Saliran (JPS), pihak berkuasa tempatan (PBT) dan masyarakat perlu memainkan peranan bagi mengambil tindakan sewajarnya berhubung isu pencemaran sungai dan memastikan Indeks Kualiti Air (WQI) berada dalam kategori kelas satu.

“Kita tidak menghalang operasi kilang industri, namun pihak terlibat seharusnya mematuhi kriteria ditetapkan oleh pihak berkuasa agar pelepasan efluen lebih terkawal dalam memelihara sungai di negeri ini,” katanya.

Sementara itu, seorang peniaga kedai makan di Kampung Ngulang Norma Said, 60, berharap isu pencemaran sungai dapat diselesaikan segera kerana orang ramai semakin bimbang terhadap pencemaran yang berlaku di kawasan yang menjadi tumpuan aktiviti memancing itu.


Polis Marin rampas mercun, bunga api bernilai RM83,000

Komandernya ACP Muhd Zailani Abdullah berkata serbuan oleh sepasukan pegawai dan anggota PPM pada 6.30 petang itu turut menahan seorang lelaki berusia 49 tahun disyaki menyimpan sejumlah mercun dan bunga api berkenaan.

“Sebaik menerima maklumat daripada orang awam, pasukan operasi telah bergegas ke premis berkenaan dan menemukan 63 kotak berisi pelbagai jenis mercun serta bunga api dianggarkan bernilai RM83,000,” katanya dalam kenyataan hari ini.

Muhd Zailani berkata kes disiasat mengikut Akta Bahan Letupan 1957 dan orang ramai diminta menyalurkan sebarang maklumat berkaitan jenayah kepada PPM Wilayah Dua Johor di talian 07-2372221 atau 07-2372 222. – BERNAMA


KKM keluar 335 notis kesalahan merokok dalam operasi di ibu negara

KUALA LUMPUR, 26 Jun – Kementerian Kesihatan (KKM) mengeluarkan sebanyak 335 notis kepada individu dan pemilik premis atas pelbagai kesalahan merokok membabitkan kompaun berjumlah  RM93,350.

Pengarah Bahagian Kawalan Penyakit KKM Datuk Dr Norhayati Rusli berkata kompaun mengikut Peraturan-Peraturan Kawalan Hasil Tembakau (PPKHT) 2004 itu dikeluarkan menerusi operasi bersepadu penguatkuasaan tembakau dan hasil tembakau ke atas 263 premis yang diperiksa di sekitar ibu negara, malam tadi.

Beliau berkata daripada jumlah berkenaan, 284 notis dikeluarkan bagi kesalahan pelanggaran peraturan 11(1) PPKHT iaitu kesalahan merokok di kawasan larangan dan 28 notis dikeluarkan di bawah Peraturan 12(1)(b) terhadap pemilik atau penghuni premis yang gagal memastikan tiada kegiatan merokok di dalam premis.

“Selain itu, 14 notis kompaun telah dikeluarkan terhadap tuan premis yang tidak mempamerkan papan tanda larangan merokok manakala tujuh notis lain ialah membabitkan larangan merokok terhadap orang belum dewasa serta masing-masing satu notis kegagalan mempamerkan larangan jualan tembakau kepada bawah umur dan jualan tembakau tanpa amaran kesihatan bergambar,” katanya kepada pemberita di sini malam tadi.

Operasi bersepadu itu berlangsung selama kira-kira lima jam bermula 6 petang disertai 220 anggota daripada KKM, Kementerian Perdagangan Dalam Negeri dan Hal Ehwal Pengguna (KPDNHEP), Polis Diraja Malaysia (PDRM), Jabatan Kastam Diraja Malaysia (JKDM) dan Dewan Bandaraya Kuala Lumpur (DBKL).

Sementara itu, Dr Norhayati berkata dalam operasi berkenaan, sebanyak 20 karton rokok dan 156 peket rokok tidak bercukai dirampas kastam di bawah Seksyen 135 (1)(a) Akta Kastam 1967 manakala KPDNHEP merampas sebanyak 147 peket rokok tiruan bagi kesalahan dagangan palsu di bawah Seksyen 5, Akta Perihal Dagangan 2011.

“Selain itu, DBKL juga turut mengeluarkan dua notis kompaun bagi kesalahan mengambil atau menggajikan pekerja warga asing tanpa permit kerja yang sah dan satu notis kompaun kerana berniaga tanpa lesen,” katanya.


Tanah runtuh: Kanak-kanak lelaki sasaran akhir pasukan mencari

BATANG KALI, 24 Dis – Berbaki satu lagi mangsa yang hilang dipercayai seorang kanak-kanak lelaki, operasi mencari dan menyelamat (SAR) hari kesembilan tragedi tanah runtuh di tapak perkhemahan Father’s Organic Farm, di Gohtong Jaya, di sini diteruskan hari ini.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata operasi hari ini melibatkan 53 anggota daripada JBPM, Angkatan Tentera Malaysia, Angkatan Pertahanan Awam Malaysia dan Pasukan Mencari dan Menyelamat Khas Malaysia (SMART).

Hari ini pasukan mencari akan giat mengesan kanak-kanak lelaki malang itu, yang juga seorang daripada 92 angka rasmi bilangan mangsa disahkan terlibat dalam kejadian runtuhan pada Jumaat (16 Dis) lepas.

Dalam kejadian tersebut, 61 individu terselamat, manakala 30 nyawa dilaporkan terkorban setakat ini dan kesemua mereka juga sudah dikenal pasti dan dituntut waris masing-masing.

Daripada jumlah mangsa terkorban itu, enam adalah lelaki dewasa, 12 wanita dewasa dan 12 kanak-kanak masing-masing enam lelaki dan enam perempuan.

Sementara itu, tinjauan di Pos Kawalan Tempat Kejadian (PKTK) mendapati pengamal media mula tiba di situ secara berperingkat bagi menunggu perkembangan terkini mangsa terakhir.

Anggota penyelamat juga mula memasuki lokasi pencarian secara berkumpulan diketuai pasukan bomba diikuti polis, tentera dan Angkatan Pertahanan Awam serta pasukan SMART.

Selain itu, cuaca juga dilaporkan baik namun jalan menuju ke PKTK dilihat berhabuk susulan lumpur kering di atas jalan raya. -BERNAMA


Sultan Brunei adakan lawatan khas ke Malaysia

PUTRAJAYA, 28 Nov – Perdana Menteri Datuk Seri Anwar Ibrahim akan mengadakan pertemuan dengan Sultan Brunei, Sultan Hassanal Bolkiah semasa lawatan khas baginda ke Malaysia, hari ini.

Pertemuan itu adalah yang julung kali antara Anwar dan Sultan Hassanal Bolkiah selepas perdana menteri memegang jawatan pada 24 Nov, menurut kenyataan Kementerian Luar.

Lawatan terakhir baginda ke Kuala Lumpur adalah pada 4 hingga 6 Mac 2019 untuk menghadiri Rundingan Pemimpin Tahunan ke-22 antara Malaysia dan Brunei.

Bertitik tolak daripada hubungan istimewa ini, kedua-dua pemimpin akan mengambil peluang semasa lawatan itu untuk menilai kemajuan kerjasama sedia ada, di samping meneroka potensi baharu bagi meningkatkan hubungan dan kerjasama yang memberi manfaat kepada kedua-dua negara.

Pada 2021, Brunei ialah rakan dagangan ke-30 terbesar Malaysia dan keenam terbesar dalam ASEAN dengan jumlah perdagangan bernilai RM8.03 bilion (US$1.94 bilion).

Anwar akan turut meraikan Seri Paduka Baginda serta Pengiran Muda ‘Abdul Mateen dan delegasi Brunei dalam satu majlis santapan tengah hari. – BERNAMA


Kes pukul di sekolah: 13 pelajar dibebas dengan jaminan polis

Ketua Polis Daerah Langkawi ACP Shariman Ashari berkata semua rakaman percakapan telahpun diambil dan kertas siasatan akan dirujuk kepada Timbalan Pendakwa Raya.

Semalam, media melaporkan polis mengesahkan menerima laporan berkaitan kes seorang pelajar lelaki berumur 16 tahun dipercayai dipukul beberapa pelajar lain yang tular menerusi satu rakaman video.

Kejadian pada 9 pagi kelmarin itu dipercayai akibat perselisihan faham antara mangsa dengan pelajar lain yang mangsa kemudiannya membuat laporan polis berhubung kejadian itu pagi semalam.

Kemudian, polis menahan 13 pelajar tingkatan empat terbabit dengan masing-masing 12 pelajar ditahan pada 12.30 tengah hari manakala seorang lagi ditahan 3 petang semalam. – BERNAMA


JAKIM kemas kini takwim 2022 Miladiah/1443-1444H

PUTRAJAYA, 14 Mei – Jabatan Kemajuan Islam Malaysia (Jakim) telah mengeluarkan edisi kemas kini Syawal 1443 Hijriah (H) bagi Takwim 2022 Miladiah/1443-1444H Bagi Malaysia yang boleh didapati di laman web https://www.e-solat.gov.my/.

Ketua Unit Komunikasi Korporat Jakim Zakaria Othman dalam kenyataan hari ini berkata takwim itu dikemas kini berikutan perubahan tarikh 1 Syawal 1443H yang telah diisytiharkan oleh Penyimpan Mohor Besar Raja-Raja jatuh pada 2 Mei 2022, berbanding 3 Mei 2022 pada takwim yang dikeluarkan sebelum ini.

“Semoga takwim tersebut dapat membantu melancarkan lagi penyusunan aktiviti harian, ibadat dan urusan kehidupan umat Islam di negara ini,” katanya.- BERNAMA


Melaka antara 30 ‘hotspot’ kemalangan, kesesakan

AYER KEROH 13 Januari – Sebanyak 30 ‘hotspot’ membabitkan kawasan kerap berlaku kemalangan dan kesesakan dikenal pasti di semua lebuh raya utama seluruh negara.

Timbalan Ketua Polis Negara, Tan Sri Razarudin Husain berkata, lokasi panas itu membabitkan Lebuhraya Utara – Selatan (Plus) dan lebuh raya lain seperti Lebuhraya Pantai Timur 2 (LPT 2).

“Sementara itu bagi Negeri Melaka pula hotspot yang dikenal pasti adalah di km 193 arah selatan dan km 177 arah utara Lebuhraya Plus,” katanya.

Beliau berkata demikian pada sidang media selepas menyempurnakan Majlis Pelancaran Op Selamat 19 Tahun Baharu Cina di R&R Jejantas Ayer Keroh, di sini, hari ini.

Hadir sama, Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim dan Timbalan Ketua Pengarah (Bisnes) Lembaga Lebuhraya Malaysia (LLM), Ir. Sazali Harun.

Razarudin berkata, JSPT menempatkan pegawai dan anggota secara statik di  hotspot berkenaan sepanjang cuti sambutan perayaan Tahun Baharu Cina kali ini.

Katanya kehadiran JSPT secara ‘on site’ itu mampu membantu menyuraikan trafik terutama di kawasan ‘bottleneck’ selain menjalankan pemantauan di lokasi sesak.

“Keanggotaaan JSPT adalah seramai 6,559 pegawai dan anggota, sementara itu 5,875 bagi Unit Rondaan Bermotosikal (URB) serta Unit Kereta Peronda (MPV).


Pengamal media berkumpul di WTC

KUALA LUMPUR 14 Okt. – Lebih 20 pengamal media pelbagai agensi mula berkampung di Menara Dato’ Onn, di sini, bagi melaporkan keputusan mesyuarat Majlis Kerja Tertinggi (MKT) UMNO mengenai kemelut politik di Melaka.

Mesyuarat berkenaan turut dihadiri Pengerusi Badan Perhubungan UMNO negeri, Datuk Seri Ab Rauf Yusoh dan Ketua Menteri Melaka, Datuk Seri Utama Sulaiman Md Ali yang juga Ahli MKT.

Dua pemimpin UMNO Melaka itu dijangka akan membentangkan situasi politik di negeri ini manakala mesyuarat berkenaan turut membincangkan mengenai keputusan parti sama ada akan menjalin kerjasama dengan Parti Pribumi Bersatu Malaysia (Bersatu) dan PAS atau sebaliknya.

Setakat jam 8 malam, beberapa ahli MKT sudah tiba di pekarangan bangunan berkenaan antaranya Naib Presiden UMNO, Datuk Seri Mohamed Khaled Nordin, Ahli Parlimen Pasir Salak, Datuk Seri Tajuddin Rahman dan Pengerusi Badan Perhubungan UMNO Sabah, Datuk Seri Bung Moktar Radin.


14 cedera dalam kemalangan dua bas di Singapura

SINGAPURA 11 Julai – Seramai 14 cedera termasuk lima daripadanya serius selepas terbabit dalam satu nahas jalan raya melibatkan dua bas di Singapura hari ini.


Doktor rugi RM100,000 diperdaya macau scam

KUANTAN, 18 Jun – Panik dimaklumkan disenaraikan sebagai ‘orang dikehendaki polis’ menyebabkan seorang doktor wanita kerugian RM100,000, selepas terpedaya dengan sindiket Macau Scam.

Ketua Polis Pahang Datuk Yahaya Othman berkata mangsa yang berusia 28 tahun mendakwa menerima panggilan telefon pada Jumaat lepas daripada suspek yang memperkenalkan diri sebagai pegawai Lembaga Hasil Dalam Negeri (LHDN).

“Suspek mendakwa mangsa terlibat dalam kes pengubahan wang haram sebelum panggilan disambungkan ke seorang lagi suspek, kononnya pegawai polis yang mengesahkan mangsa akan disenarai hitam kerana berada dalam rekod dikehendaki.

“Mangsa mendakwa ‘polis’ itu mengarahkannya membuka akaun bank baharu dan memasukkan wang RM100,000 ke dalamnya serta diarahkan berkongsi maklumat perbankan tersebut kononnya bagi mengeluarkan diri daripada senarai itu,” katanya dalam kenyataan hari ini.

Yahaya berkata mangsa yang mendakwa dirinya panik juga menuruti arahan supaya mengambil swafoto dan berkongsi gambar berkenaan dengan suspek selang beberapa jam.

Mangsa bagaimanapun curiga selepas gagal menghubungi suspek bagi mendapatkan perkembangan status ‘orang dikehendaki’ itu, lalu membuat laporan di Ibu Pejabat Polis Daerah Temerloh semalam.

Yahaya menasihatkan orang ramai untuk tidak mendedahkan maklumat peribadi termasuk perbankan kepada pihak ketiga selain membuat semakan nombor telefon atau nombor akaun di Check Scammers CCID atau di https://semakmule.rmp.gov.my/ bagi mengelak risiko menjadi mangsa penipuan.


Hadi Awang positif COVID-19

Perkara tersebut dimaklumkan Ahli Dewan Undangan Negeri (ADUN) Batu Buruk Muhammad Khalil, yang juga anak Abdul Hadi melalui laman Facebook Abdul Hadi Awang.

Muhammad Khalil berkata bapanya yang juga Ahli Parlimen Marang itu, hanya mengalami gejala ringan dan kini sedang menjalani kuarantin di rumah serta dalam keadaan baik.

“Mohon doa kepada Ayahanda Tuan Guru supaya diberikan kesembuhan segera. Beliau telah disahkan positif COVID-19 dan hanya mengalami gejala ringan. Kini sedang menjalani kuarantin di rumah dan dalam keadaan baik.


Siasat dakwaan syarikat swasta jual vaksin COVID-19 – MMA

KUALA LUMPUR 23 Jun – Persatuan Perubatan Malaysia (MMA) menggesa pihak berkuasa berkaitan termasuk Majlis Perubatan Malaysia menjalankan siasatan penuh dakwaan bahawa vaksin COVID-19 dijual oleh syarikat swasta bukan penjagaan kesihatan kepada kumpulan persendirian.

Presiden MMA Prof Datuk Dr Subramaniam Muniandy berkata, sekiranya dakwaan itu terbukti benar, tindakan tegas perlu diambil ke atas syarikat swasta bukan penjagaan kesihatan itu dan fasiliti penjagaan kesihatan swasta yang terlibat.

“MMA diberitahu bahawa vaksin dijual oleh sebuah syarikat swasta bukan penjagaan kesihatan kepada kumpulan persendirian pada harga sekitar RM400 (dua dos) seorang dengan fasiliti penjagaan kesihatan swasta terlibat menjalankan vaksinasi.

“MMA mengambil serius perkara ini kerana pada masa ini kerajaan adalah pengimport dan pengedar rasmi vaksin yang diluluskan oleh Bahagian Regulatori Farmasi Negara (NPRA),” katanya dalam kenyataan hari ini.

Dr Subramaniam berkata semua vaksin yang ada di negara ini adalah percuma kepada orang awam dan disediakan secara eksklusif menerusi Program Imunisasi COVID-19 Kebangsaan (PICK).

Pada Februari lalu Ketua Pengarah Kesihatan Tan Sri Dr Noor Hisham Abdullah berkata, kerajaan tidak berhasrat untuk mengkomersialkan vaksin COVID-19 di negara ini dengan membenarkan syarikat swasta menjualnya.

Beliau berkata tiada syarikat yang dilesenkan untuk menjual vaksin dan Kementerian Kesihatan (KKM) yang akan membekal vaksin ke seluruh hospital termasuk hospital swasta, yang akan diberi secara percuma kepada orang ramai.


Perhalusi kaedah imbangi pembangunan ekonomi Melaka, Negeri Sembilan

BANDA HILIR 15 Jun – Kerajaan Persekutuan sedang memperhalusi kaedah terbaik bagi mengimbangi pembangunan ekonomi di Melaka dan Negeri Sembilan, sekali gus mengurangkan lagi kemiskinan di kedua-dua negeri itu.

Menteri Ekonomi, Rafizi Ramli berkata, antara bakal diberikan tumpuan adalah peruntukan bagi keperluan pertumbuhan ekonomi di kedua-dua negeri berkenaan yang terletak di tengah-tengah antara laluan selatan dan utara Semenanjung Malaysia.

“Meskipun jurang kemiskinan di dua negeri berkenaan tidak seperti Kelantan, Terengganu, Kedah, Perlis, Sabah dan juga Sarawak, tetapi kita perlu mengimbangi keperluan mereka.

“Kedua-dua negeri ini kecil, tidak ada sumber alam yang besar jika dibandingkan Selangor, Johor dan Pulau Pinang yang mempunyai aktiviti pesat dalam sektor perkilangan serta perniagaan.

“Sebab itulah dalam kajian separuh penggal ini dan tujuan Rancangan Malaysia Ke-13 (RMKe-13), kita akan memberi tumpuan dan imbangi keperluan negeri-negeri ini,” katanya.

Beliau berkata demikian pada sidang media selepas menghadiri Sesi Libat Urus Kajian Separuh Penggal Rancangan Malaysia Ke-12 (RMKe-12) 2021-2025 Bersama YB Menteri Ekonomi di sebuah hotel di sini, hari ini.

Sesi libat urus berkenaan turut dihadiri Ketua Menteri, Datuk Seri Ab Rauf Yusoh; Timbalan Ketua Setiausaha (Makro), Kementerian Ekonomi, Luqman Ahmad serta barisan Exco Kerajaan Negeri.

Rafizi berkata, biarpun Melaka dan Negeri sembilan tiada sumber asli yang besar, namun kedudukan geografinya mampu membantu menjana hasil kerana terletak antara dua pusat ekonomi penting negara.

“Apabila pertumbuhan ekonomi meningkat di Johor dan Lembah Klang, ia akan memberi kelebihan kepada negeri Melaka, secara tidak langsung dapat mempelbagaikan peluang pekerjaan.

“Kita tidak mahu di Melaka hanya 100 peratus tentang pelancongan, di peringkat nasional kita memberi tumpuan secara berkala untuk tingkatkan pendapatan rakyat,” katanya.

Sementara itu mengulas mengenai permohonan Kerajaan Negeri Melaka berhubung peruntukan di bawah Rolling Plan ke-4 (RP4) RMKe-12 yang bernilai RM13.93 bilion, Rafizi berkata permohonan itu kini dalam peringkat tapisan belanjawan.

“Sebagai pihak terakhir yang meluluskan permohonan tersebut, kita sentiasa memberi peluang kepada Kerajaan Negeri dan agensi untuk memohon, perkara ini akan diangkat secara rasmi melalui kementerian berkaitan.

“Ini perkara biasa memandangkan setiap kerajaan negeri mempunyai projek keutamaannya termasuklah Melaka dan kita akan mengharmonikannya antara keperluan Kerajaan Persekutuan serta keutamaan Kerajaan Negeri,” katanya.


Suami isteri curi barang farmasi, pasar raya ditahan

KLANG 23 Feb. – Polis menahan pasangan suami isteri yang disyaki terlibat mencuri pelbagai barangan yang mempunyai nilai tinggi di farmasi, kedai serbaneka dan pasar raya di sekitar daerah ini, Jumaat lalu.

Ketua Polis Daerah Klang Utara, Asisten Komisioner Nurulhuda Mohd Salleh berkata, kegiatan pasangan tersebut berjaya dihidu pihaknya susulan rakaman kamera litar tertutup sebuah farmasi di sekitar Klang Utara yang memperlihatkan mereka sedang memasukkan barang-barang curi ke dalam beg sandang milik mereka.

Katanya, pasangan tersebut memilih farmasi, kedai serbaneka dan pasar raya yang tidak mempunyai alat pengimbas barang di pintu keluar agar kegiatan mereka tidak dapat dikesan pihak premis.

“Mereka ditahan di rumah sewanya di Klang Utara sekitar 10 malam. Hasil siasatan terhadap pasangan berkenaan, kami juga telah menangkap dua lelaki tempatan di kedai runcit milik seorang daripada suspek sekitar 5.30 petang semalam, di Klang Selatan kerana terlibat membeli barangan yang dicuri pasangan tersebut.

“Pasangan ini menyasarkan barangan yang mempunyai nilai yang tinggi seperti susu bayi berjenama serta produk kosmetik dan penjagaan diri. Barang ini akan dijual kepada kepada dua lagi lelaki tempatan yang merupakan pemilik dan pekerja kedai runcit tersebut. Kesemua suspek berusia 20 hingga 40-an ini negatif dadah dan tidak memiliki rekod jenayah lampau,” katanya dalam sidang media di Ibu Pejabat Polis Daerah (IPD) Klang Utara, hari ini.

Nurulhuda berkata pemilik kedai tersebut akan membeli barangan yang dicuri pasangan itu sebelum dijual di kedai runcit dan dalam talian dengan harga yang lebih rendah daripada pasaran.

Katanya kesemua suspek aktif melakukan kegiatan tersebut sejak setahun lalu dan pemilik kedai itu turut membeli barangan curi daripada individu lain di sekitar Klang Selatan serta Shah Alam.

“Dengan penangkapan ini, kami berjaya menyelesaikan 10 kes kecurian dengan nilai kerugian kira-kira RM50,000 di beberapa pasar raya, kedai serbaneka dan farmasi di sekitar daerah ini. Kesemua suspek direman sehingga esok dan ditahan mengikut Seksyen 380 dan 411 Kanun Keseksaan.

Dalam perkembangan lain, Nurulhuda berkata pihaknya kini mengesan seorang lelaki tempatan, Muhammad Taufik Adam Abdullah atau dikenali sebagai ‘Nathan’ berusia 30-an dan beralamat terakhir di Jalan Keretapi Lama, Kapar bagi membantu siasatan kes kecurian komputer, komputer riba dan duit tabung di lima sekolah di daerah ini.

Katanya, empat lelaki tempatan bagi kes ini sudah ditahan dalam operasi selama dua hari bermula Selasa lalu iaitu tiga daripadanya mempunyai rekod lampau berkaitan jenayah dan dadah.

“Dua daripada mereka juga baru dibebaskan dari Penjara Kajang dan Bentong atas kesalahan Akta Pencegahan Jenayah (POCA) 1959 awal tahun ini,” katanya

Kesemua suspek lelaki berusia 20 hingga 40-an itu positif dadah jenis heroin direman sehingga hari ini manakala kes disiasat mengikut Seksyen 457 Kanun Keseksaan.


Gali kubur lama perlu ada adab

AYER MOLEK 11 November – ‘Pintu’ alam barzakh atau kubur, kebiasaanya dikaitkan dengan pelbagai kisah mistik, hinggakan ramai yang takut untuk melalui kawasan itu terutama pada waktu malam, kononnya risau diganggu hantu atau makhluk halus.

Namun atas dasar rasa tanggungjawab kepada agama Mohd Aisamuddin Abdul Hamid menggalas tugas itu dengan penuh kesabaran dan keberanian dalam diri sejak lapan bulan lalu.

Pegawai Seksyen MAL Majlis Agama Islam Melaka (MAIM) ini berkata, banyak adab perlu dijaga terutama tidak bercakap besar, ketika menjalankan tugas memindahkan pusara lama sesuai dengan ajaran Islam yang memuliakan kubur dan mereka sudah meninggal dunia.

Berkongsi pengalamannya Mohd Aisamuddin, mengakui pernah melalui beberapa kejadian ‘pelik’ namun kerana menjaga adab ditetapkan ia tidak berlarutan dan tugasnya diselesaikan mengikut perancangan.

Antara pengalaman pelik dialaminya adalah demam berterusan selama dua minggu, sementara itu isterinya menghidu bau busuk di kediaman mereka selepas dia selesai menjalankan kerja-kerja mengalihkan kubur lama.

“Kali pertama saya selesai pengalihan kubur lama, tiba-tiba sahaja demam, apa yang pelik masuk sahaja waktu Maghrib badan akan menggigil meskipun doktor memaklumkan suhu badan saya normal, memang pelik sebaik sahaja masuk waktu subuh, keadaan saya kembali normal.

“Perkara itu berlarutan selama dua minggu. Allahamdulillah selepas mendapatkan rawatan Islam, keadaan kembali pulih. Selepas itu baru saya faham dan kejadian itu membuatkan saya lebih berwaspada.

“Malah ada satu hari, selepas pulang saya terlepas dan lupa untuk mandi. Isteri yang pulang dari kerja terhidu bau busuk seakan bangkai di dalam rumah dan pada sebelah malam saya turut menghidu bau sama. Menjelang subuh bau itu hilang dan tidak ada lagi,” katanya.

Seorang lagi panel pangurusan tanah perkuburan lama MAIM, Muhammad Fahim Kamarudin pula tidak pernah mengalami sebarang kejadian pelik atau gangguan sepanjang lebih setahun diamanahkan menjalankan tugas berkenaan.

Namun Muhammad Fahim, menempuh pengalaman yang agak menarik apabila berkesempatan melihat jenazah yang dikafankan dalam liang lahad masih berkeadaan elok meskipun meninggal dunia lebih daripada 10 tahun.

“Biasanya kita akan menemui serpihan tulang sahaja, kain kafan pula sudah pasti akan hancur dalam tempoh yang lama tetapi dalam kejadian itu, jenazah lengkap lagi dalam kain kafan.

“Penemuan itu dimaklumkan kepada waris si mati, namun mereka meminta agar ikatan kain kafan tidak dilucutkan dan saya menghormati keputusan mereka.

“Apa yang penting bagi kami yang terbabit dalam proses ini adalah menjaga adab dan tingkah laku, Insya-Allah semuanya akan selamat serta dipermudahkan,” katanya.


Saya setia dengan BN – Sulaiman

AYER KEROH 28 Okt – Ketua Menteri, Datuk Seri Utama Sulaiman Md Ali terus setia bersama parti Barisan Nasional (BN) dan menerima keputusan yang dimuktamadkan Pengerusi Barisan Nasional (BN), Datuk Seri Ahmad Zahid Hamidi.

“Saya ingat presiden (Ahmad Zahid) dah bagi noktah takkan saya nak padam noktah itu, I just follow whatever, saya setia kepada parti saya, apapun presiden cakap, kalau noktah.. jadi noktah la.

Beliau berkata demikian pada sidang media selepas Majlis Perluasan Pelaksanaan Program Imunisasi COVID-19 Kebangsaan (PICK) Dengan Pemberian Dos Tambahan dan Dos Penggalak di Dewan Seri Negeri, di sini hari ini.

“Terserah kepada presiden (Ahmad Zahid), kalau dia kata hari ini bekerjasama dengan siapa pun, kita akan kerjasama.. saya tak boleh nak cakap benda tu boleh ke tidak, arahan parti saya lebihkan kepada parti.

“Keputusan sepertimana saya sebutkan, itu bukan arahan individu, ia diputuskan dalam perhimpunan agung UMNO begitu juga usul-usul di peringkat cawangan sebelum ini, apa saja nak bekerjasama atau tidak itu yang diangkat dalam Perhimpunan Agung UMNO,” katanya.


Tentera darat bakal terima enam helikopter MD-530-G bernilai RM321.9 juta

KUALA LUMPUR 26 Feb. – Tentera Darat Malaysia (TDM) bakal menerima enam helikopter jenis MD-530G bernilai RM321.9 juta pada bulan Ogos tahun ini, kata Panglima Tentera Darat Jeneral Tan Sri Zamrose Mohd Zain.

Beliau berkata helikopter buatan McDonnell Douglas berkenaan masih berada di Arizona, Amerika Syarikat manakala segala perjanjian dan persijilan termasuk perjanjian persefahaman (MOU) telah diluluskan.

“Helikopter MD-530G ini telah melalui proses ujian kelayakan udara, dan pihak saya telah pergi ke sana (Arizona) melihat ujian itu telah diluluskan.
“Selepas kesemua ujian terhadap helikopter berjalan dengan selamat, enam buah itu akan tiba di Malaysia pada bulan Ogos tahun ini.

“Kini fasa seterusnya, pihak saya akan ke Arizona sekali lagi untuk membuat pemeriksaan prapenghantaran (PDI) dan seterusnya kami akan melakukan latihan,” katanya dalam wawancara eksklusif sempena Hari Tentera Darat ke-88 di Kem Perdana Sungai Besi di sini hari ini.


Kurangkan pengambilan garam, cegah hipertensi- Dr Noor Hisham

PUTRAJAYA: Rakyat Malaysia disaran mengambil garam tidak melebihi lima gram atau kurang daripada satu sudu teh sehari bagi mencegah penyakit hipertensi atau tekanan darah tinggi serta komplikasinya.

Ketua Pengarah Kesihatan Malaysia Tan Sri Dr Noor Hisham Abdullah berkata, pengambilan garam berlebihan boleh meningkatkan risiko penyakit hipertensi, justeru kerjasama semua pihak amat diperlukan bagi menjayakan strategi pengurangan pengambilan garam berlebihan di negara ini.

“Kajian pengambilan garam dalam kalangan rakyat Malaysia (MyCoSS 2017/2018) mendapati bahawa purata pengambilan garam adalah sebanyak 7.9 gram sehari atau bersamaan dengan 1.6 sudu teh.

“Ini menunjukkan bahawa rakyat Malaysia masih mengambil garam melebihi daripada saranan yang ditetapkan untuk kurang daripada 5.0 gram (1 paras sudu teh) dalam sehari.

“KKM ingin menyeru kepada semua rakyat Malaysia agar lebih prihatin dengan mengambil lima langkah mudah bagi mengurangkan pengambilan garam untuk tidak melebihi 5 gram sehari,” katanya dalam kenyataan sempena Minggu Kesedaran Garam Sedunia akan disambut pada 8 hingga 14 Mac 2021, di sini, hari ini.

Dr Noor Hisham berkata, pertamanya rakyat perlu mengenali nama lain bagi garam dalam makanan seperti sodium nitrate, sodium bicarbonate, monosodium glutamate dan lain-lain.

Katanya, rakyat juga perlu baca label dan membandingkan maklumat kandungan natrium sebelum membeli makanan serta mengehadkan pengambilan garam tidak melebihi satu paras sudu teh sehari termasuk garam beriodin bagi mengurangkan risiko sakit jantung dan strok sejajar saranan Pertubuhan Kesihatan Sedunia (WHO).

“Rakyat juga perlu mengutamakan perisa asli dan kurangkan penggunaan garam, sos dan kicap dalam masakan; dan mengubah suai masakan kepada lebih sihat dan kerap makan di rumah atau bawa makanan yang dimasak di rumah ke tempat kerja,” katanya.

Beliau berkata, tahun tahun ini, World Action On Salt, Sugar and Health (WASSH) menetapkan bahawa Minggu Kesedaran Garam Sedunia akan disambut pada 8 hingga 14 Mac 2021.


KWSP umum butiran pengeluaran khas RM10,000 dalam masa terdekat – Tengku Zafrul

Menteri Kewangan Tengku Datuk Seri Zafrul Tengku Abdul Aziz dalam satu kenyataan berkata KWSP juga akan mengumumkan langkah-langkah yang perlu bagi menangani isu dana persaraan ahlinya yang telah berkurangan.

Perdana Menteri dalam satu sidang media khas hari ini berkata kerajaan membenarkan pengeluaran khas caruman KWSP itu bagi meringankan beban Keluarga Malaysia yang masih terkesan susulan pandemik COVID-19.

Ismail Sabri berkata walaupun keputusan itu sukar dibuat kerana melibatkan simpanan hari tua rakyat, namun pengeluaran khas itu adalah jalan tengah dalam mengimbangi antara keperluan mendesak hari ini dan simpanan masa hadapan.

Beliau, bagaimanapun merayu kepada pencarum supaya mengekalkan simpanan mereka kecuali keadaan benar-benar mendesak dan berharap mereka membuat pertimbangan sewajarnya sebelum melakukan pengeluaran.

Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik itu melanda negara dua tahun lepas.

Tiga program pengeluaran khas KWSP itu merupakan pengeluaran prapersaraan yang diperkenal sebagai langkah sementara bagi membantu kelangsungan hidup ahli dalam menempuh impak pandemik COVID-19 semasa Perintah Kawalan Pergerakan (PKP).

Dalam kenyataan berasingan, KWSP berkata tatkala negara sedang membangunkan semula ekonomi dan lebih ramai rakyat kembali bekerja, ia berpendapat bahawa pengeluaran kali ini adalah yang terakhir di bawah inisiatif pengeluaran khas.

“KWSP ingin menekankan sekali lagi kebimbangannya mengenai kecukupan simpanan persaraan ahli dan berharap ini akan membawa ke arah pembinaan semula simpanan persaraan dan pembaharuan sistem keselamatan sosial negara,” kata dana pencen itu. – BERNAMA


KPM cadang murid kelas peperiksaan dibenarkan kembali ke sekolah lebih awal

KUALA LUMPUR 22 Jun- Kementerian Pendidikan Malaysia (KPM) telah mencadangkan kepada Majlis Keselamatan Negara (MKN) supaya murid-murid kelas peperiksaan dibenarkan kembali ke sekolah lebih awal daripada Fasa Ketiga Pelan Pemulihan Negara.

Menteri Kanan Pendidikan Datuk Dr Radzi Jidin berkata bagi menyokong permohonan itu, KPM juga memohon kepada Jawatankuasa Khas Jaminan Akses Bekalan Vaksin COVID-19 (JKJAV) supaya pemberian vaksin kepada guru dan murid kategori itu dapat dipercepatkan.

“Namun ini semua tertakluk kepada keputusan MKN bila anak-anak kelas peperiksaan ini dapat kembali ke sekolah secara bersemuka. Urusan vaksinasi pula di bawah JKJAV, maka segala proses itu akan dilaksanakan oleh mereka.

Dalam konteks pendidikan, kita akan bincang bagaimana kita boleh laksanakan (vaksinasi) di sekolah atau sebagainya dan ini memerlukan penelitian yang lebih mendalam,” katanya dalam Wawancara Pelan Pemulihan Negara secara dalam talian, hari ini.

Ditanya jika guru-guru dan pelajar selain kelas peperiksaan juga akan diberikan keutamaan dalam pemberian vaksin, Radzi berkata KPM membuat cadangan kepada JKJAV berdasarkan keutamaan atas faktor bekalan vaksin yang terhad.

“Kalau boleh kita mahu semuanya divaksin namun dilihat dari sudut priority (keutamaan) disebabkan bekalan yang terhad dan sebab itu kita mohon supaya murid dan guru Sijil Pelajaran Malaysia (SPM) dan Sijil Tinggi Persekolahan Malaysia (STPM) didahulukan,” katanya.

Berdasarkan Pelan Pemulihan Negara diumumkan Perdana Menteri Tan Sri Muhyiddin Yassin baru-baru ini, sektor pendidikan akan dibenarkan beroperasi secara berperingkat bermula fasa ketiga apabila negara berjaya memenuhi tiga nilai ambang yang dijangka dapat dicapai paling awal pada akhir Ogos.

Nilai ambang tersebut adalah purata kes harian menurun ke paras bawah 2,000 kes, sistem kesihatan awam berada pada tahap selesa dengan penurunan kadar penggunaan katil di Unit Rawatan Rapi (ICU) ke paras mencukupi dan 40 peratus populasi negara ini telah menerima dua dos suntikan vaksin.

Sementara itu, Radzi menjelaskan keputusan terdahulu dibuat KPM termasuk membatalkan Pentaksiran Tingkatan 3 (PT3) tahun ini tidak akan berubah meskipun jika mereka yang terlibat telah menerima vaksin nanti.

Mengenai pengambilan khas 18,702 pendidik bagi menyelesaikan isu kekurangan guru di sesetengah negeri, Radzi menegaskan bahawa calon yang mempunyai latar belakang pendidikan akan diberi keutamaan sebelum ia dibuka kepada graduan lain.

Namun sekiranya calon kelulusan lain yang tidak mempunyai latar belakang ikhtisas pendidikan dipilih, mereka akan diberikan latihan secukupnya bagi memastikan bakal guru itu dapat menjalankan sesi pembelajaran dan pengajaran dengan baik.

“Kita amat menitikberatkan kualiti guru-guru di sekolah jadi ini bukan pengambilan sembarangan sebaliknya satu proses tersusun dan teliti untuk kita lihat. Sekiranya guru untuk subjek tertentu tidak dapat diisi oleh graduan ikhtisas pendidikan, kita akan pastikan calon yang dipilih itu mendapat latihan secukupnya.

“Beri keyakinan kepada kami kerana kami cuba menyelesaikan isu yang telah berlarutan lama dan pendekatan yang kami ambil ini tidak akan menjejaskan kualiti guru yang bakal mengajar di sekolah kelak,” katanya.

Dalam pada itu, Radzi berkata KPM juga sedang berusaha menyelesaikan isu perpindahan guru “duka lara” dan meminta semua pihak memberi sedikit masa untuk kementerian menyusun pendekatan yang lebih menyeluruh.

Guru “duka lara” biasanya merujuk sebagai guru-guru yang terpisah jauh antara suami dengan isteri seperti seorang di Semenanjung manakala seorang lagi di Sabah atau Sarawak, atau dalam kes tertentu anak dengan ibu bapa.


Perniagaan restoran tidak wujud, suami isteri didakwa perdaya rakan kongsi

KUALA LUMPUR, 27 Mei – Sepasang suami isteri mengaku tidak bersalah di Mahkamah Sesyen di sini hari ini atas pertuduhan memperdayakan dua rakan kongsi mereka berhubung perniagaan restoran yang tidak wujud.

Peniaga Looi Chong Wee, 48, warga Singapura dan isterinya Pon Lye Kwan, 50, didakwa bersama-sama memperdayakan Lee Joon Hin, 40, dan Azlina Ahmad, 45, dengan menawarkan perniagaan restoran itu sehingga mendorong kedua-dua mangsa memindahkan wang berjumlah RM873,000 ke dalam dua akaun bank milik suami isteri itu.

Pertuduhan mengikut  Seksyen 420 Kanun Keseksaan dan dibaca bersama Seksyen 34 kanun sama yang jika sabit kesalahan boleh dikenakan penjara minimum setahun dan maksimum 10 tahun dengan sebatan serta boleh didenda.

Hakim M.M. Edwin Paramjothy membenarkan setiap tertuduh diikat jamin RM50,000 dengan seorang penjamin dan memerintahkan pasport mereka diserahkan kepada mahkamah dan menetapkan 28 Jun ini untuk sebutan semula kes.


Ejen kosmetik diculik sekumpulan lelaki berjaya diselamatkan

KUALA LUMPUR, 29 Sept – Seorang ejen jualan produk kosmetik, Rosnazirah Mohd Naim, yang diculik oleh sekumpulan lelaki di rumahnya di Tumpat, Kelantan, pada 13 Sept lepas berjaya diselamatkan dan dibawa pulang ke tanah air hari ini.

Ketua Polis Negara, Tan Sri Acryl Sani Abdullah Sani, dalam kenyataan malam ini, berkata mangsa berusia 36 tahun itu diselamatkan melalui kerjasama dan perkongsian maklumat dan perisikan antara PDRM dengan Polis Diraja Thailand yang berjaya mengesan lokasi keberadaan mangsa di negara itu.

Beliau berkata PDRM menzahirkan setinggi-tinggi penghargaan kepada Polis Diraja Thailand dan Kedutaan Malaysia di negara berkenaan atas kerjasama dan bantuan dalam usaha menyelamatkan mangsa.

Menurutnya, tujuh lelaki tempatan ditahan di sekitar Kelantan, Selangor dan Kuala Lumpur bagi membantu siasatan kes berkenaan dan mereka disiasat mengikut Seksyen 3 (1) Akta Culik 1961.

Dalam kejadian 13 Sept lepas, mangsa diculik oleh beberapa lelaki dari rumahnya di Kampung Semat Jal, Tumpat pada jam 5.10 petang.

Mangsa disyaki dilarikan ke negara jiran melalui pangkalan haram di Kuala Jambu, Tumpat ekoran penemuan kereta yang digunakan suspek. – BERNAMA


Isu royalti penggiat perfileman perlu dilihat semula – PM

KUALA LUMPUR, 24 Okt – Datuk Seri Ismail Sabri Yaakob mahu supaya isu pembayaran royalti bagi mereka yang bergiat dalam industri perfileman dilihat semula.

Perdana menteri berkata isu berkenaan sebelum ini pernah dibincangkan sewaktu beliau memegang jawatan sebagai Menteri Perdagangan Dalam Negeri dan Hal Ehwal Pengguna.

“Jadi waktu saya itu, kita baru bermula…saya harap perkara ini boleh dilihat kembali bagi kita jaga kepentingan pelakon-pelakon, penerbit-penerbit, pengarah-pengarah dan sesiapa sahaja terlibat dalam aktiviti perfileman

“Insya-Allah saya sebagai perdana menteri mungkin tak sempat untuk saya sendiri lakukannya, tetapi asas saya sudah letakkan, mungkin kita bagi Tan Sri Annuar Musa sendiri (Menteri Komunikasi dan Multimedia) untuk melihat perkara ini,” katanya dalam ucapan penutupan Program Eksplorasi Komuniti Kreatif Keluarga Malaysia ([email protected]) di sini, hari ini.

Turut hadir Menteri Komunikasi dan Multimedia Tan Sri Annuar Musa, Ketua Setiausaha Kementerian Datuk Seri Mohammad Mentek, Pengerusi Perbadanan Kemajuan Filem Nasional Malaysia (Finas) Senator Datuk Seri Zurainah Musa dan Ketua Pegawai Eksekutif Pertubuhan Berita Nasional Malaysia (Bernama) Roslan Ariffin.

Perdana menteri berkata berdasarkan laporan Jabatan Perangkaan Malaysia pada 2019, industri perfileman menyumbang 1.9 peratus atau RM29.4 bilion kepada Keluaran Dalam Negara Kasar (KDNK) dan menjana sebanyak 216,811 peluang pekerjaan.

Bagaimanapun industi yang merangkumi sektor pengeluaran, pengedaran dan pemameran filem berkenaan mengalami kerugian dianggarkan lebih RM10 bilion sejak 18 Mac 2020 kerana pelaksanaan Perintah Kawalan Pergerakan akibat pandemik.

“Daripada jumlah itu, industri pemameran pawagam kehilangan kutipan kasar RM1.08 bilion pada tahun 2019, kepada RM138.9 juta pada tahun 2020, dan RM28.9 juta pada tahun 2021,” katanya.

Mengenai proses pemulihan ekonomi pasca pandemik, Ismail Sabri berkata impak usaha kerajaan menarik pelaburan asing juga dapat dilihat melalui data pelaburan Insentif Penerbitan Filem di Malaysia (FIMI) Finas berjumlah RM129.7 juta sehingga Ogos lepas, melebihi RM100 juta sasaran.

Manakala bagi pasaran domestik, kejayaan filem Mat Kilau yang mencatat kutipan pecah panggung tertinggi melebihi RM90 juta adalah bukti kemampuan filem tempatan bersaing dengan filem-filem antarabangsa yang menguasai 60 peratus pasaran pecah panggung (box office).

Katanya ini disusuli kejayaan filem-filem seperti Air Force The Movie dan Abang Long Fadil 3 yang juga mencatat kutipan melebihi RM25 juta yang memberi keyakinan kepada pihak penerbit, pengedar dan pemamer mengenai keupayaan filem-filem tempatan kita untuk memecah kebuntuan akibat impak pandemik.

Beliau berkata kerajaan sedar dalam laluan menuju ke hadapan, suasana ekonomi dijangka lebih mencabar dan pelbagai isu telah disuarakan pemegang taruh seperti pemilikan hakcipta, kebajikan penggiat, kadar bayaran penerbitan oleh penyiar, potongan duti hiburan, insentif percukaian dan sebagainya.

“Kerajaan sentiasa prihatin akan isu-isu yang dibangkitkan dan berdasarkan perancangan jangka panjang, isu-isu ini akan diperhalusi dan ditambah baik seiring ekosistem industri yang melalui fasa perubahan,” katanya.

Beliau percaya para pemegang taruh industri mempunyai potensi besar untuk menjadikan industri perfileman negara sebagai komoditi yang memacu ekonomi di peringkat domestik dan antarabangsa.

“Saya berharap industri tempatan akan terus kukuh mengharungi situasi ekonomi yang kian mencabar dan bangkit secara progresif supaya seluruh Keluarga Malaysia mendapat manfaat,” katanya.

Mengenai Bajet 2023 kepada industri perfileman, Ismail Sabri berkata RM152 juta diperuntuk kepada Finas bagi memacu pembangunan industri yang memberi manfaat kepada pelbagai kumpulan pemegang taruh merangkumi pelabur, penerbit, pengedar, pemamer, penyedia perkhidmatan dan tenaga produksi.

Katanya ini termasuk peruntukan Dana RM50 juta untuk Dana Khas Kandungan Kreatif Kenegaraan, peruntukan Dana Kandungan Digital sebanyak RM102 juta dan potongan cukai bagi sumbangan kepada Tabung Komuniti Filem dan Pembangunan Filem Kenegaraan di bawah Finas.

Selain itu pengecualian duti import dan cukai jualan ke atas peralatan studio dan produksi penggambaran dan tanggungan 80 peratus caruman oleh kerajaan bagi Skim Keselamatan Sosial Pekerjaan Sendiri Pertubuhan Keselamatan Sosial untuk penggiat seni FINAS.

“Namun kesemua ini akan hanya dinikmati sekiranya Bajet 2023 ini dibentangkan kembali dan diluluskan selepas Pilihan Raya Umum Ke-15. Maknanya Kerajaan hari ini perlu dipilih kembali untuk menerajui negara,” katanya. – BERNAMA


Menyemai semangat komuniti patriotik

KLEBANG 16 Ogos – Dalam menyemarakkan lagi sambutan Bulan Kebangsaan di peringkat komuniti, Kawasan Rukun Tetangga (KRT) Taman Bukit Rambai telah mengambil inisiatif mengagihkan Jalur Gemilang kepada penduduk.

Pengerusi KRT Taman Bukit Rambai, Ahmad Nor Iman Shawal berkata, sebanyak 100 bendera Malaysia yang dilekatkan pada kenderaan diagihkan kepada penduduk di kawasan itu menggunakan kaedah pandu lalu.

Ujarnya, agihan itu dilakukan oleh ahli jawatankuasa KRT, Skim Rondaan Sukarela (SRS) dan PraNita di Dataran SRS KRT taman berkenaan pada Ahad lalu.

“Tujuan agihan ini selain daripada menyemarak sambutan Bulan Kebangsaan, kita juga mahu penduduk dan komuniti terus menyemai rasa cinta akan negara.

Ahmad Nor Iman, pihak KRT taman turut menyeru penduduk taman berkenaan agar bersama-sama mengibar Jalur Gemilang di rumah masing-masing dalam menyemarakkan sambutan kemerdekaan ke-65 tahun ini.

“Semoga semua KRT juga terus bersungguh-sungguh dalam melaksanakan pelbagai program sempena bulan Kebangsaan agar semangat patriotrik itu terus diterap dalam kalangan komuniti,” katanya.


PRN Johor: PAS, Bersatu guna lambang PN, bakal putuskan agihan kerusi – Muhyiddin

Muhyiddin yang juga Presiden Bersatu berkata PN juga akan membuat keputusan dalam tempoh terdekat sama ada bertanding di kesemua 56 kerusi DUN Johor, selain akan memperhalusi calon-calon yang akan mewakili PN pada PRN berkenaan.

“Apa yang penting hasrat kita bertanding adalah untuk mendapatkan sokongan dan mandat rakyat Johor membentuk Kerajaan PN di peringkat negeri,” katanya  pada sidang media sempena Program Muzakarah PAS Bersatu 2022, di sini hari ini. Hadir sama, Presiden PAS Tan Sri Abdul Hadi Awang.

Menurut Muhyiddin PAS dan Bersatu akan menyertai PRN Johor sebagai PN dan kesemua parti komponen juga akan menggunakan logo PN pada pilihan raya itu.

“Kami ambil maklum apa yang berlaku dalam Pilihan Raya Negeri Melaka, sudah tentu Johor negeri yang lebih besar, jumlah pengundinya lebih banyak, DUN lebih besar dan kami melihat  keputusan Melaka untuk meletakkan strategi yang lebih sesuai,” katanya.

Mengenai muzakarah selama dua hari itu yang bermula semalam, Muhyiddin berkata ia merupakan detik bersejarah bagi PAS dan Bersatu yang dapat duduk semeja bagi mengupas banyak perkara mengenai hala tuju PN.

Sementara itu, ketika membacakan resolusi muzakarah berkenaan, Muhyiddin berkata antara resolusi berkenaan ialah PAS dan Bersatu beriltizam ke arah mewujudkan kestabilan politik dalam negara serta bersetuju mendukung “prinsip bersama” di atas nilai integriti, kejujuran dan kestabilan dan perpaduan yang inklusif.

Katanya Bersatu dan PAS juga bersetuju untuk menuju “visi dan hala tuju bersama” ke arah mengukuhkan PN, menolak budaya politik ekstrem dan menawarkan penyelesaian bagi memulihkan negara.

Muhyiddin berkata PAS dan Bersatu turut bersetuju memperhalusi strategi dan pendekatan bagi mengukuhkan ummah dan nasional merentasi platform bukan politik berteraskan nilai kepercayaan bersama.

Katanya  PAS dan Bersatu juga menegaskan bahawa sokongan mereka dalam Kerajaan Persekutuan adalah bersyarat, perlu dihormati dan dirundingi di atas nilai integriti, anti-rasuah dan berkebajikan. – BERNAMA


Xinyi Solar tambah pelaburan RM1.5 bilion di Melaka

SERI NEGERI 22 Ogos – Pelabur terbesar Melaka, Syarikat Xinyi Solar (M) Sdn. Bhd. akan menambah pelaburan RM1.5 bilion bagi memperluaskan operasinya di Melaka.

Ketua Menteri, Datuk Seri Utama Sulaiman Md Ali berkata, syarikat itu akan memperluaskan sebanyak 38.72 hektar di tapak tanah Perindustrian Elkay, Lipat Kajang.

“Bagi pihak Kerajaan Negeri Melaka, saya mengucapkan terima kasih dan tahniah kepada Perbadanan Kemajuan Negeri Melaka (PKNM) dan Syarikat Xinyi Solar (Malaysia) Sdn. Bhd. yang telah bersetuju untuk bekerjasama dan melabur.

“Peningkatan keluasan kilang Xinyi ini tepat pada masanya bagi meningkatkan lagi pertumbuhan ekonomi selepas pandemik COVID-19 serta dapat meningkatkan peluang pekerjaan antara 300 hingga 500 orang,” katanya.

Beliau berkata demikian pada ucapannya sebelum memetarai Perjanjian Jual Beli Tanah Industri diadakan di Bilik Majlis Mesyuarat Kerajaan Negeri (MMKN), di sini hari ini.

Terdahulu, pada program diadakan itu menyaksikan Sulaiman menandatangani dokumen dan pertukaran perjanjian bersama Pengarah Urusan syarikat solar berkenaan, Datuk Sin Ket Hin disaksikan Setiausaha Kerajaan Negeri (SUK) Melaka, Datuk Zaidi Johari dan Ketua Pegawai Eksekutif PKNM Datuk Mashitah Datuk Wira Ismail.

Program diadakan itu juga turut dihadiri Pegawai Kewangan negeri Datuk Salhah Salleh bersama barisan Ahli Lembaga Pengarah PKNM, Datuk Zaidi Attan, Tuminah Kadi dan Mohamad Azmi Sabtu.

Sementara itu, wakil Syarikat Xinyi pula dihadiri Pengarah Pembelian dan Sumber Manusia, Datuk Char Soo Yin dan Peguamcara Xinyi, Datuk Ng Chin Chai.


Malaysia sasar tujuh emas di Sukan Komanwel Birmingham 2022

KUALA LUMPUR, 14 Jun – Majlis Olimpik Malaysia (MOM) yakin kontinjen negara ke Sukan Komanwel Birmingham 2022 bermula 28 Julai hingga 8 Ogos ini, mampu menyamai pencapaian tujuh pingat emas yang diraih pada edisi lepas di Gold Coast, Australia.

Presiden MOM Tan Sri Mohamad Norza Zakaria berkata sasaran itu dijangka dicapai melalui acara badminton yang diharap menyumbang dua emas, manakala masing-masing sebutir emas menerusi gimrama, boling padang, angkat berat, skuasy dan powerlifting.

Beliau berkata setakat ini, Jawatankuasa Pemilihan yang bermesyuarat hari ini telah menyenaraikan 95 atlet daripada 12 jenis sukan, manakala 11 lagi masih di bawah pertimbangan merangkumi atlet-atlet muda yang mempunyai potensi.

Katanya, 95 atlet itu terdiri daripada empat atlet olahraga, badminton (10), berbasikal (6), terjun (11), gimnastik dan gimrama (5), boling padang (10), ragbi (13), renang (2), ping pong (8), skuasy (10), angkat berat (7) dan sukan para (9).

“Kita juga telah sebulat suara memilih (juara powerlifting Sukan Paralimpik Tokyo 2020) Bonnie Bunyau Gustin dan (pemain skuasy wanita nombor satu negara) S. Sivasangari selaku pembawa Jalur Gemilang,” katanya selepas mempengerusikan mesyuarat itu di Wisma OCM, hari ini.

Pada edisi lepas di Gold Coast, Malaysia menamatkan saingan di kedudukan ke-12 selepas meraih tujuh emas, lima perak dan 12 gangsa, manakala pencapaian emas terbanyak adalah pada edisi New Delhi 2010, apabila membawa pulang 12 emas, 10 perak dan 14 gangsa.

Mengulas lanjut, Mohamad Norza yakin sasaran tersebut mampu dicapai walaupun saiz kontinjen kali ini berkurangan berbanding purata 180 orang sejak kebelakangan ini.

“Antara faktor yang mempengaruhi pengurangan jumlah atlet kali ini adalah kerana tiada sukan menembak yang secara puratanya 18 atlet, kita juga tidak menyertai acara hoki lelaki dan wanita melibatkan 36 atlet. Dua sukan ini sahaja kita telah kekurangan seramai lebih kurang 54 atlet.

“Sebelas atlet yang masih di bawah pertimbangan antaranya daripada sukan akuatik, tinju dan judo yang tak layak dalam Kategori A atau B, tetapi mempunyai potensi berdasarkan pencapaian Sukan SEA baru-baru ini. Jadi, kami melihat lebih 100, kira-kira 101 atau 102 atlet kali ini,” jelasnya.

Bagi Birmingham 2022, seramai 37 atlet telah layak secara merit menerusi kejohanan kelayakan, iaitu daripada sukan ragbi, ping pong, angkat berat dan sukan para.

Baki 58 yang dipilih untuk memenuhi kuota 94 tempat yang diberikan kepada Malaysia kali ini, 47 atlet (25 lelaki, 22 wanita) berada di bawah Kategori A (kos ditanggung sepenuhnya), manakala 11 (4 lelaki, 7 wanita) dalam Kategori B (perbelanjaan dibayar jika menang pingat).


PGA tumpas sindiket seludup minyak subsidi di Pasir Gudang

JOHOR BAHRU, 2 Jun – Pasukan Gerakan Am (PGA) Simpang Renggam menumpaskan satu sindiket penyeludupan minyak bersubsidi di Kawasan Perindustrian Pasir Gudang, dekat sini tengah malam tadi.

Pegawai Pemerintahnya Supt Mohd Razali Melin berkata melalui serbuan itu pada 12.24 tengah malam, pihaknya merampas minyak dan juga barangan lain bernilai RM357,200 serta menahan dua lelaki berumur 29 dan 31 tahun.

Beliau berkata antara barangan yang dirampas ialah 22,000 liter minyak diesel bersubsidi, dua skid tank berkapasiti 20,000 liter, satu tong putih berkapasiti 1,000 liter dan satu mesin pam veeder root jenama ‘Liquid Control’.

“Turut dirampas ialah satu mesin pam minyak jenama Piusi, dua lori jenis Hino Super Ranger, satu lori jenis Nissan UD dan satu lori jenis Mazda. Individu terbabit juga gagal mengemukakan sebarang dokumen memiliki, menyimpan dan membawa barang kawalan,” katanya dalam satu kenyataan, hari ini.

Mohd Razali berkata tangkapan dan rampasan diserahkan kepada pihak Kementerian Perdagangan Dalam Negeri dan Hal Ehwal Pengguna (KPDNHEP) Johor untuk tindakan lanjut.

Mohd Razali berkata dengan tumpasnya sindiket berkenaan, pihaknya berjaya mematahkan satu rangkaian penyeludupan minyak di sekitar daerah ini, yang dipercayai telah beroperasi selama dua bulan.


86 peratus premis di seluruh negara sudah peroleh FC

BANDAR HILIR 29 Nov – Kira-kira 86 peratus premis termasuk bangunan kerajaan di seluruh negara sudah memperoleh sijil perakuan bomba (FC) sejak awal tahun sehingga bulan ini.

Ketua Pengarah Jabatan Bomba dan Penyelamat Malaysia (JBPM), Datuk Seri Hamdan Wahid berkata, 86 peratus daripada jumlah keseluruhan 8,500 premis sudah mendapat FC manakala bakinya masih dalam proses berikutan tertangguh selepas pelaksanaan Perintah Kawalan Pergerakan (PKP).

“Memandangkan kita beberapa kali melalui fasa PKP, jadi sektor-sektor tutup ada yang sempat diperiksa dan ada sesetengah kita tidak dapat buat kerana PKP.

“Selepas PKP kita akan meneruskan pemeriksaan bangunan ini, jadi kita menasihatkan mereka yang belum mendapat sijil ini untuk ke hadapan untuk memohon semula,” katanya.

Beliau berkata demikian pada sidang media selepas Majlis Penganugerahan Pingat Jabatan dan Penyampaian Anugerah Perkhidmatan Cemerlang 2020 Peringkat Melaka, hari ini.

Menurut Hamdan, pemilik premis atau pihak yang gagal untuk memperoleh FC boleh dikenakan tindakan dibawah Akta 341 Akta Perkhidmatan Bomba (APB).

Sementara itu, beliau berkata JBPM menerima aset baharu iaitu 100 buah pacuan empat roda yang akan diagihkan kepada balai bomba dan penyelamat bagi mempertingkatkan operasi di lapangan.


65.3 peratus populasi dewasa terima dos penggalak

KUALA LUMPUR, 16 Mac – Seramai 15,357,069 individu dewasa atau 65.3 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan data menerusi laman web COVIDNOW, sejumlah 22,937,707 atau 97.5 peratus daripada populasi sama telah melengkapkan vaksinasi mereka manakala 23,213,875 atau 98.7 peratus menerima sekurang-kurangnya satu dos vaksin.

Bagi populasi kanak-kanak berusia lima hingga 11 tahun, sebanyak 1,197,667 individu atau 33.7 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids).

Bagi remaja berusia 12 hingga 17 tahun pula, sebanyak 2,839,254 individu atau 91.3 peratus daripada populasi itu telah melengkapkan vaksinasi mereka manakala 2,938,900 atau 94.5 peratus menerima sekurang-kurangnya satu dos vaksin.

Vaksinasi harian semalam menyaksikan sebanyak 56,585 dos diberikan meliputi 17,939 dos pertama, 1,728 dos kedua dan 36,918 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 68,275,177.

Sementara itu, menurut portal GitHub Kementerian Kesihatan, 95 kes kematian akibat COVID-19 direkodkan semalam dengan Selangor tertinggi iaitu 21 kes, diikuti Johor (16), Perak (14), Kedah (10), Pulau Pinang (lapan) dan Sabah (lima).

Selain itu, Melaka, Pahang dan Perlis masing-masing melaporkan empat kes, Negeri Sembilan dan Sarawak masing-masing tiga kes, Kelantan (dua) manakala Terangganu (satu).- BERNAMA